Donostiako Udaleko txistulari taldeak eta Mendi Abesbatzak emanaldia eskainiko dute Donezteben

Ortziral arratseko 8etan ariko dira Agorreta Musika eskolako ikasleekin batera elizan

Azken urte hauetan egin duten gisan, aurtengoan ere Donostiako Udaleko Txistulari Taldeko kideak Doneztebera joanen dira bertako Mendi Abesbatzarekin batean Eguberriko Kontzertu Berezia eskaini asmoz. Eta bertze behin, herriko Agorreta Musika Eskolako ikasleek ere bi talde hauekin elkarlanean parte hartuko dute.

Kontzertua datorren abenduaren 18an izanen da, ortziral arratseko 8etan Doneztebeko San Pedro Elizan, eta egitarau zabala entzun ahal izanen da bertan: Joaquín Larregla maisuaren hainbat obra instrumental zein abestuak (aurten bere jaiotzearen 150. urteurrena dela eta), Jose Maria Iparragirre olerkari eta musikari handiaren doinu ezagun eta hunkigarriak, Aita Donostiaren Hiru Txito ederra, eta nola ez, Eguberriko doinu ederrenak, Mesias Sarritan eta Horra Mari Domingi tarteko. Gainera, Agorretako ikasleek txistularien laguntzaz Jesús Guridi maisuaren hiru kanta abestuko dituzte. Eta noski, saioan zehar Mendi Abesbatzako bakarlariak entzuteko aukera ere izanen da.

Txistuaz zein ahotsaz gozatzeko parada ezinhobea, beraz!


FARCeko nazioarteko bozeramailea hil du Kolonbiako armadak

Ekuadorreko mugatik gertu izandako borroketan hil dute.

Raul Reyes FARC Indar Armatu Iraultzaile Kolonbiarreko nazioarteko bozeramailea hil dute gaur Kolonbiako armadako soldaduek herrialdeko hegoaldean, Ekuadorreko mugatik gertu izandako borroketan, gobernuko iturriek esan dutenez. Beste hemezortzi gerrilari ere hil dituzte.

Reyes da, Kolonbiako Gobernuko Defentsa Ministerioaren arabera, borroketan hildako FARCeko zuzendaritzako lehen kidea.

'Luis Edgar Devia' zen haren izena, eta 'Raul Reyes', goitizena.


Aristrain familiak atzerrian ezkutatu zuen bere ondasunaren zati bat

eldiario.es atariak egindako ikerketa baten arabera, Jose Maria Aristrain siderurgia alorreko enpresaburuak 'offshore' sozietate sarea sortu zuen zergak saihesteko.

Aristrain familia, 'euskal familia handietako' bat, ageri da 'Castellanako paperak' deitu dituzten horietan. Madrilgo kale ezagun horretan egoitza duten zerga aholkulari bulegoetatik filtrala.org helbidera bidalitako milaka dokumentu oinarri hartuta, ikerketa egin dute eldiario.es, La Marea eta Diagonal hedabideek, eta Espainiako dozenaka enpresaburuk eta konpainiak ustez egindako zerga-iruzurra azalarazi dute.

Hiru atari horietan astearte honetan zabaldutako informazioaren arabera, siderurgia alorreko enpresaburuaren familiak dirutza gorde zuen atzerriko hainbat paradisutan Espainian zergak ordaintzea saiheste aldera.

Paper horien arabera, Jose Maria Aristrain Noain familiaren patriarka zenak hainbat 'offshore' sozietate sortu zituen 60ko hamarkadan Liechtensteinen. Zehazki, bi stiftung sortu zituen, eta Suitzako banketxeen bidez kudeatu zituen urte luzez. Sozietate horiei esker, dirutzaren jabearen izen-abizenak ezkutuan geratzen dira.

Hura hil zenean, 1986an, Angeles Aristrain de la Cruz alabak herentzian jaso zituen ezkutuko sozietate horiek. eldiario.es-en arabera, 2015ean ia 19 milioi euro zituen familiak Europako zerga-paradisu horretan. Guztira, baina, baliteke 50 milioi euro izatea gordeta.

2012an Espainiako Gobernuak zerga-amnistia eskaini bazuen ere, Aristrainek ez zuen dirutza legeztatu. Iazko udan, ordea, Madrilgo Bankuak egindako kontu-hartze bat tarteko, legeztatzeko izapideak abiatu zituen Angeles Aristrainek.

Enpresaburu ezagunaren beste seme bat, Jose Maria Aristrain de la Cruz, ere, susmopean du zerga-agintaritzak. 103 milioi euroko iruzurragatik ikertzen ari da.


Ilintik 4.000 euro banatuko ditu erosketa txarteletan

MERKATARITZA // Urriaren 6ra arte Ilintiko merkatari elkarteko dendek bezeroak sarituko dituzte. Sariak 5, 10 eta 20 euroko txarteletan banatuko dituzte, guztira, 4.000 euro, eta elkartearen edozein dendatako produktuengatik trukatu ahalko dira; erosketaren zenbatekoa txartelarena baino handiagoa izan beharko da. Urriaren 31n amaituko da trukeak egiteko epea.


Prozesu soberanista 'elkarrekin' abiatzea proposatu dio Sortuk EAJri

"Burujabetzaren alde dagoen Euskal Herriko gehiengo soziala" lehenbailehen aktibatzeko deia egin du Hasier Arraizek.

Euskal Herrian prozesu soberanista abian jartzeko eta amaieraraino eramateko indarrak batzeko proposamena egin die Hasier Arraiz Sortuko presidenteak jeltzaleei eta gainerako alderdi politikoei. Bestalde, "burujabetzaren alde dagoen gehiengo soziala lehenbailehen aktibatzeko" deia egin du.

Andoni Ortuzar EAJko EBBko presidenteak atzo iragarri zuenez, jeltzaleek Euskadirentzat estatus politiko berria onartzeko prozesu bat jarriko dute martxan Eusko Legebiltzarrean, irailetik aurrera.

Hasier Arraizen esanetan, EAJren proposamena Gasteizko Ganberan eta "hortik kanpo" eztabaidatu behar da. Hala ere, ez du uste eztabaida hori jeltzaleen "lehentasuna" denik.

"Espainiar Estatua desegiten ari da, eta Katalunian independentziaren gaineko herri galdeketa egingo dute, oraindik data zehatzik ez badago ere. Egoera honetan, barkaezina litzateke Euskal Herriari nazio izaera eta autodeterminazio eskubidea aitortzen diogunok elkarrekin prozesu soberanista abian ez jartzea eta amaieraraino ez eramatea", azaldu du.

Gai horretan, EAJrekin eta gainerako alderdi politikoekin ados jartzen ahalegindu behar du Sortuk, Hasier Arraizen arabera. Horren ustez, "gatazkaren ondorioez eta horiei konponbidea nola eman eztabaidatu behar da. Hori da gure agenda, eta hortaz hitz egin nahi dugu EAJrekin".

"Gehiengo soberanista aktibatzea"

"Euskaldunon gehiengoa subiranotasunaren aldekoa da, eta lehenbailehen aktibatu behar da hori", Sorturen presidentearen arabera. "Guztion artean bide bat hasi behar dugu, eta ahalik eta alderdi politiko gehienak batuta egin nahi dugu bide hori", gaineratu du.

Euskal Herriak ez dio zertan Kataluniaren bide berari jarraitu Arraizen arabera; izan ere, "baldintza eta ezaugarri bereizgarriak ditu".


Belgikak hirutik hiru irabazi ditu, eta Aljeria lehen aldiz sailkatu da

Golak. 0-1: Kokorinek (6. min.). 1-1: Slimanik 60. min. ).

Gola. 0-1: Vertonghenek (78. min. ).

Kito. Atzo gauean amaitu zen lehen ligaxka Brasilgo Munduko Kopan. Belgika eta Aljeria izan dira azkenak lanak amaitzen, biak H multzoan. Belgikarrak sailkatuta zeuden lehen bi partidak irabazita, eta atzo lana errematatu zuten Hego Koreari 0-1 irabazi eta multzoko lehen postua ziurtatuta. Aljeriarrek, berriz, bana berdindu zuten Errusiarekin, eta horri esker lehen aldiz sailkatu ziren final-zortzirenetarako. Kokorinek final-zortzirenen atarian jarri zuen Errusia partida hasi eta berehala gola sartuta, baina Slimanik gol erabakigarria lortu zuen bigarren zatian.


Ikasle bihurrienak baretzeko ezinbesteko hitz magikoa

Txiliku, Jon Zabaleta ::Mixi marrau

Elkar

orrialdeak ::44

prezioa ::7.25€

Bere ikasle bihurriak iskanbila gehiegi egiten hasten direnean, Maripi andereñoak ondo daki zer egin: besoak zeru aldera altxa eta “Mixi marrau!” esaten du ozenki. Berehala datorkio ikasleen erantzuna: “Mixi marrau”, haiek ere, eta korrika abiatzen dira Maripik kontatzen dizkien ipuinak entzuteko ikasgelan daukaten bazterrera. Hori kontatzen du Jesus Mari Olaizola Txilikuk Jon Zabaletaren marrazkiz hornituta Elkar argitaletxean plazaratu duen Mixi marrau lanean, Txakal gorriaren istorioa azaltzearekin batera.


Presioa eta eskarmentua

Baiona jaistear da, Top14a amaitzeko hiru lehia falta direla. Ez zaio arrotza egoera, azken sasoietan ohikoa izan baita bukaerara arte mailari eusteko lehian aritzea.

Ohitura bihurtzen ari da: amaitzear da Top14ko liga erregularra, eta Baiona larri dabil mailari eusteko. Aurten, hau da egoera: Lapurdiko taldea azken-aurrena da, liga bukatzeko hiru jardunaldi falta direla. Liga gaur bukatuko balitz, Bigarren Mailara jaitsiko litzateke Baiona, Lyonekin batera.

Ez da lehen aldia mailari eusteko borrokan ari dela Baiona. Azken sasoietan, 2010-2011koan salbu, aldi oro azken jardunaldira arte borrokatu behar izan da maila ez galtzeko. Aldi honetan ere, lehia arras estua izanen da. Montpellier zazpigarren sailkatuaren eta lapurtarren artean lau puntu eskasen aldea dago, hau da, garaipen bakarraren aldea. Azken hiru partidak jokatu baino lehen, beraz, gauzak oso irekita daude.

Berriz ere, Baiona azkenera arte borrokatu beharko da mailari eusteko. Sasoiak joan eta sasoiak etorri, etxean hil edo bizi irabazi beharreko partidak bata bestearen gibeletik jokatu ditu. Azken txanpari ekiterakoan, abantaila ote da hori? «Egia da eskarmentua badugula, baina hori ezin da izan aitzakia bat», esan du Jean-Jo Marmouyet Baionako jokalariak. «Ez dakit zinez abantaila bat den partida horiek jokatu izana. Erran nahi du mugarekin jolasean gabiltzala beti», aitortu du haren taldekide Dewald Senekalek.

Alde batetik, presio handiarekin jokatzeko ohitura eta eskarmentua dute. Baina, beste aldetik, urtero-urtero zainetarako pisuak diren partidak jokatzearen nekea ere ez da txikia. Baikor da Senekal. «Azken urteetan, presio handia jasan dugu. Hala ere, Grenobleren aurka asmatu genuen lasai jokatzen, eta, presioa ukan arren, sei entsegu sartu genituen». Charles Ollivonek, berriz, eskarmentuaren garrantzia nabarmendu du. «Lasaiago jokatzen laguntzen du taldekideen eskarmentuak. Niretzat berriagoa da, eta lagunen esperientziatik jasotzen saiatzen naiz».

Kalkuluak eta esanak

Azken sasoien balantzea egitean, azpimarratzekoa da Baionak mailari eusten asmatu duela aldi oro. 2010ean, baina, ez zen horrela izan. Azken-aurreko postuan bukatuta, maila galdu zuen. Haren salbazioa Montaubanen diru arazoek ekarri zuten. Gogoan du ordukoa Aretz Iginizek. «Jokalari gutxi gelditzen gara ordutik. Zortea izan genuen mailari bulegoetan eutsi geniolako».

Sasoi honetako berezitasuna maila ez galtzeko lehian dauden taldeen kopurua da. Orotara, zazpi taldek ez dute segurtatua onenekin jarraitzea, hots, Top14ko taldeen erdiek. Horrek hainbat kalkulu eta hipotesi dakartza. «Jokalariok kalkuluak egiten ditugu gure artean. Azken hiru partidetan etxean irabaztea ez da aski izanen beharbada», dio Senekalek. Iginiz zehatzagoa da. «Segur aski, 52 edo 53 puntu beharko dira mailari eusteko [Baionak 47 puntu ditu]».

Hendaiarraren kalkuluak ongi badaude, etxetik kanpo emaitza on bat lortu beharko du Baionak, mailari eutsi nahi badio. «Litekeena da etxean irabaztea aski ez izatea. Jokalariak mentalizatuta gaude horrekin. Badakigu etxetik kanpo punturen bat lortu behar dugula. Horrek, ordea, ez gaitu urduritu behar», adierazi du Senekalek.

Baionaren egutegia begiratzean, panorama ez da oso ona. Hurrengo bi partidak etxetik kanpo jokatuko ditu, Montpellierren eta Bordeleren zelaian. Azken jardunaldian, berriz, Arroxela jasoko du, maila ez galtzeko arerio zuzena. Patricio Noriega entrenatzaileak, hala ere, uste du ez dela komeni kalkuluak egiten denbora galtzea. «Geure buruari begiratu behar diogu. Alferrik da hipotesietan hastea: honek zer duen jokoan, bestea lasai datorren...». Iritzi berekoa da Iginiz. «Azken partidak hurbiltzean, denek egiten dituzte kalkuluak. Baina, azkenean, zelaian irabazteak balio du. Ez du balio energia gehiegi galtzea kalkulu horietan. Gurea eginen dugu, eta, gero, ikusiko dugu». Lasaitasuna lortzeko eta kalkuluak saihesteko, Montpellierren izanen du hiru lehia horietako lehena Baionak, etzi.


Ibarretxe, guztion lehendakari?

Laikotasuna hitzetik hortzera ibili zen gure artean duela zenbait hilabete. Nik neuk idatzi nuen orri hauexetan gaiari buruzko artikulutxo bat.

Euskal gizartean erlijio-askatasuna dago, bai, eta horretaz harro egon gaitezke. Nork nahi duen sinesmena izan dezake. Inor ezin da erlijio edo eliza batekoa izatera behartua izan, ezta jainko batengan edo beste batengan sinestera ere. Espainiako eta Frantziako Konstituzioek beraiek ere aitortzen duten moduan, gure gizartea teorikoki akonfesionala da.

Nahiz eta euskal gizartearen zati handi bat, hala edo hola, erlijio katolikoarekin identifikatzen den, gero eta gehiago dira beste erlijiotakoak: katolikoak ez diren beste kristauak, musulmanak, juduak, budistak eta abar. Era berean, askotxo gara ezein erlijio-sinesmenekin identifikatzen ez garenok, agnostikoak edo ateoak garenok alegia. Mundu zabaletik etorkinak etengabe heltzeak erlijio-aniztasun hau areagotzen segituko du, ziur aski.

Guztiok elkarrekin bizi behar dugu. Elkarbizitza denontzat onargarri izan dadin, gizabanakoon erlijio-aukerak errespetatzean oinarritu behar da, eta ezein erlijio-sinesmenek ez du inolako pribilegio-egoerarik izan behar besteen gainetik.

Agnostiko, ateo eta erlijio guztietakook, gizabanako zein talde bezala, iritzia eman dezakegu arazo sozialei buruz, baina ezein eliza edo talde erlijioso edo sozialek ezin inposatu dizkio bere sinesmenak gizarte osoari.

Testuinguru honetan, ordezkari politikoek oso kontu handiz bereizi beharko lituzkete beren sinesmen pertsonalak eta ordezkari publikoak izateagatik dagokien papera. Ez da onargarria ordezkari publiko batek bere botere-egoeraz aprobetxatzea bere erlijio-sinesmena edo bere sinboloak inposatu edo bultzatzeko.

Tamalez, egunez egun konprobatzen dugu guztion artean ordaindutako erakunde eta zerbitzu publikoetan erlijio-ikurren -ia denak katolikoak- presentzia bidegabea dagoela. Gurutzeak eta erlijio-ikur katolikoak zentro publiko, eskola eta osasun zentro askotako paisaiaren parte dira.

Mota honetako gertakariak gune publiko eta pribatuen arteko nahasmena direla iruditzen zait, eta baita botere publikoen ezinbesteko akonfesionaltasunari begirune falta ere.

Ibarretxe Jaunak eskubide osoa du beraren erlijio-sinesmenak izateko eta dagozkien erlijio-erritoetan parte hartzeko. Ez dirudi, ostera, onargarria izan daitekeenik euskal hiritar guztion izenean joaten den ekitaldi publikoetan beraren fede edo erlijio-sinesmenak nabarmenki erakustea. Era berean, ez dirudi oso arrazoizkoa denik euskal hiriburuetako jaietan hainbat mezatara Lehendakari moduan joatea, are gutxiago, guk dakigula, beste erlijio-sinesmen batzuetako errito eta zeremonietara joaten ez denean.

Lehengo hilean Ibarretxe Jaunak Lehendakari izateko zina, duela lau urte bezala, gurutze handi baten aurrean egin zuen, ondoko hau esanez: "Jainkoaren aurrean apalik...". Irudi hori ikusita esan liteke benetan Ibarretxek euskal hiritar guztion lehendakaria nahi duela izan? Argi dago ezetz.

Lehen aipatu ditudan erlijio-aniztasuna, legeak eta abar ahaztu gabe, badago beste arrazoi oso argi bat nire lehendakaria, behintzat, ez dela esateko eta hauxe da: ni -eta ni bezala beste asko ere- irainduta, minduta oso, sentitu nintzen irudiak ikusitakoan. Nola da posible nire lehendakari izan behar omen duen jaun hori apalik agertzea ni pertsona modura etengabe erasotzen nauen eta nire gutxieneko duintasuna ere errespetatzen ez duen erlijio baten ikur nagusiaren aurrean?

Bikote-legeak egiten ditugu, berdintasun-legeak... baina gero jarraitzen dugu gay-lesbianok, emakumeak eta abar zokoratzen dituen eta, are larriagoa dena, beraien kontrako apologia egiten duen erakunde bati ez dagokion protagonismoa ematen.

Ez Ibarretxe jauna, ez zara nire lehendakari!


Hondartza Irurara ekarri dute

Irurako plazan bi igerileku eta hondartza txiki bat jarri dituzte, Udairura Fest ekimenaren barruan. Gaur 19:00ak zuten ixteko ordua, baina pixka bat aurreratu dira euria dela eta. Egun guztian izan dute bertan jolasteko aukera, hala ere.

Udan freskatzeko aukera dute hondartza edo igerilekua duten herrietan. Hala ere, aukera hori ez dutenek ere pentsatzen dute nola freskatu. Iruran, esate baterako, hondartza bat prestatu dute. Udairura Fest antolatu dute gaurko eta biharko.

Gaur igerilekua egongo da plazan 18:00ak arte, eta 18:00etan Marionatuas Txileko txotxongilo taldeak emanaldia eskainiko du. 20:00etan Nanai taldearen kontzertua ikusi ahal izango da eta bertan afaldu nahi dutenentzat, mahaiak eta aulkiak jarriko dituzte.

Bihar, eguraldiak lagunduz gero igerilekua egun guztian egongo da, 11:00etatik 13:00etara, eta 15:00etatik 19:00etara.


Goierriko irakasleen Trans-formatzen jardunaldiarekin hasiko da III. Trans Zikloa

Urtarrilaren 19an izango da Igartzako jauregian. 2 eta 18 urteko ikasleen Goierriko irakasleei zuzendua dago. Transexualitatea ardatz izango duen bertso saioarekin amaituko da apirilaren 5ean«Pertsonak helburu hartuta, trans kolektiboaren errealitatea eta egoera bistarazi eta honen aldeko sentsibilizazio eta aitortza izatea» du helburu Beasaingo Trans Zikloak. Hirugarren aldia izango da aurtengoa eta Nekane Zaldua Berdintasun zinegotziaren esanetan, Goierriko Zubiak, Ekaitz Goikoetxeak eta udalak elkarlanean osatzen duten egitarauarekin, «sexu eta genero aniztasunaren aldeko sentsibilizazioa eta errespetuzko harremanak sustatzeko eta normaliza- tzeko pausoa» eman nahi dute. Aurtengo Trans Zikloa, urtarrilaren 19an hasi eta apirilaren 5ean amaituko da.Irakasleen prestakuntza zerbitzua eskaintzen duen Ordiziako Berritzeguneak Ekaitz Goikoetxearekin batera, eta udalak lagunduta, antolatutako Trans-formatzen jardunaldiak irekiko du aurtengo zikloa. Urtarrilaren 19an, 09:30etik 13:45era bitartean egingo da, Igartzako jauregian. Han elkartuko dira Goierri osoko ia ikastetxe guztietako 2 eta 18 urteko ikasleen 140 irakasle.Berritzeguneko Pilare Muxikaren esanetan, «ikastetxe guztietara ezagutza eta sentsibilizazioa zabaldu behar zirela ikusi genuen duela bi urte, eta Trans-formatzen dokumentalaren ondoren harremanetan jarri ginen Ekaitz Goikoetxearekin». Ezagutu, lagundu ahal izateko goiburupean, goiz osoko formazio jardunaldia osatu dute. «Oso-oso harrera ona izan du eta eskualdekoei eman diegu lehentasuna». Batetik, Bea Sever sexologoak eta Chrysallis EH-ko gurasoak, 15 urteko Einarr Manterola Fernandez donostiarrak eta beste guraso batek beraien bizipenak kontatuko dituzte, «zuzeneko testigantzek indar handia dute eta». Bestetik, Goikoetxeak berak sortu dituen hezkuntzarako baliabide praktikoak aurkeztuko dizkie gainerako irakasleei. Azkenik, Goikoetxeak Garazi Zabaletarekin eta Aitor Lanasekin batera osatutako Trans-formatzen dokumentala ikusi eta landuko dute, eta Mahaitasunez-Mesame emanaldi berrituaren lagina aurkeztuko dute.


Bai italierari

Eguberriak baino lehenagoko iragarkiak, batez ere, baina ez bakarrik, lurrinenak, hizkuntzak freskatzeko erabili ohi ditut. Maiz errepikatuagatik ez dut katez aldatzen. Gogoko izaten ditut iragarkiok; estetikoki edo etikoki epaitzea ere maite dut. Hizkuntzaren erabilpena izaten da epai horren atal garrantzitsua, moden eta oharkabeko menpekotasunen adierazgarri. Txikitatik datorkidan zaletasuna denez, frantsesaren prestigioa galtzearen lekukotza eman dezaket, luxuaren eta ingelesaren lotura ustekabeko goranzkoa.

Azkenaldian, baina, nahasita naukate hiru iragarkik. Hiruretan italiera da hizkuntz behikularra, hiruretan italiarra ez den andrazko aktore (ingeles, espainiar edo australiar) batek abesten, hitz egiten edo lokutatzen du italieraz; bik lurrin bat saldu nahi digute (ingelesezko izenduna haietako bat), besteak itsas bidaldia. Batak maitasunari baiezkoa ematen dio, bai guztiari; besteak hi noiz itzuliko haizen galdekatzen du kantuz, noiz, noiz, noiz; azkenak zoriontasunera (bider bi) ongietorria ematen digu. Zuek ere ikusiko zenuten. Hirurak bata bestearen jarraian noiz botako zain nago, ea lerrokatze horrek zerbait argitzen didan italieraren erabilpen erdi sofistikatu erdi populista honetaz.


Pako Aristi nazioartean

Nazioarteko Pen Club taldearen baitako Diversity planak mundu osoko literatura erakutsi asmo du hainbat hizkuntzatan. Web gune bat jarri dute martxan horretarako eta euskarak eta euskal literaturak ere lekua dute bertan. Beste askoren artean, Pako Aristi idazle azpeitiarraren idazlanak ere badaude. Aristiz gain, Miren Meabe, Rikardo Arregi Diaz de Heredia, Harkaitz Cano, Arantxa Iturbe, Edorta Jimenez eta beste hainbat euskal idazle daude.


Emakumeentzako Ahalduntze Tailerretan, izen emateko azken eguna gaur

Usurbilgo Udaleko Parekidetasun Sailetik Emakumeentzako Ahalduntze Ikastaroetan izen emateko azken eguna da gaurkoa. Apuntatzeko, deitu 943 377 110 telefono zenbakira, edo parekidetasuna@usurbil.net helbidera email bat bidalita. Doako ikastaroak dira. Honez gain, emakumeei zuzenduriko pala ikastaro berri bat ere antolatu da. Hemen, zehaztasun gehiago:

-Zoru pelbikoa indartzea:

Noiz: Astelehenak, 18:30-20:00.

Hasiera data: irailak 17.

Bideratzailea: Saioa Baena fisioterapeuta.

Hizkuntza: euskara.

-Asertibitate eta gatazken konponketarako tailerra:

Noiz: ostegunak, 14:30-16:30.

Hasiera data: irailak 20.

Bideratzailea: Pepa Bojo psikologoa

Hizkuntza: erdara.

-Ahalduntzea eta tratu onak:

Noiz: ostegunak, 17:00-19:00.

Hasiera data: irailak 20.

Bideratzailea: Pepa Bojo psikologoa.

Hizkuntza: erdara.

-Emakumeen pala ikastaroa:

Helburua: emakumeak kirolaz gozatzea eta palan trebatzea.

Nori zuzendua: adin guztietako emakumeei. Ez da beharrezkoa inoiz palan aritu izana.

Hasiera data: urria.

Informazio gehiago eta izen emateak: Usurbilgo Kirol Patronatuan (943 37 24 98).

Hizkuntza: euskara.


Arkupeak elkarteko 230 bazkidek egin dute Bizkaiko kostako itzulia uztailaren 13an

Uztailaren 18an elkarteko 40 mendizalek Urdazubi inguruan eginen dute mendi-buelta

Arkupeak elkarteko 230 bazkidek parte hartu zuten uztailaren 13an Bizkaiko kostaldeko itzulian. Lau autobus bete-bete egin zituzten eta 8 bazkidek ezin izan zuten leku faltagatik.

Gosaltzeko lehen geldialdia egin ondotik, Deba, Mutriku eta Ondarroa ezagutu zituzten eta Lekeitiora ailegatu ziren 10:30 aldera. Hemen, plaza, portua, kale zaharrak eta beste leku interesgarriak ezagutu zituzten.

Lekeitiotik Elantxoberako bidea hartu zuten. Elantxoben, bitxikeri modura, herrian bukatzen da errepidea eta buelta ematea ezinezkoa denez, autobusek plataforma baten gainean jarri eta alguazilaren laguntzaz egiten du bira. Lau autobusetatik bi hamar minutuko geldialdia egiteko aukera izan zuten eta bazkideek kale aldapatsuak, portua eta itsas inguru zoragarriak ikusteko aukera izan zuten.

Kortezubiko Lezika jatetxean bildu ziren bazkaltzera. Bazkalondoan Bermeora joateko intentzioa bazuten ere, mahai ingurua espero baino gehiago luzatu zenez, zuzenean Gaztelugatxera jo zuten, baseliza eta Izaro irla ikusteko. Ertzaintzarekin ere gorabehera batzuk izan zituzten, ez baitzuten nahi autobusa denbora gehiego gelditzea. Azkenik, Bakion barna autopista hartu eta etxera bueltatu ziren.

Aitzinera begira, Arkupeak elkarteko 40 bat bazkidek Urdazubi inguruan mendi itzulia eginen dute.


Zerga-bilketa % 3,5 hazi da urteko lehen hiruhilekoan, EAEn

Iazko lehen hiruhilekoarekin alderatuta, Araban eta Bizkaian % 4 gehiago bildu dute; Gipuzkoan, ostera, % 1,9 gutxiago.

Euskal Autonomia Erkidegoan zerga-bilketak % 3,5 egin du gora urteko lehen hiruhilekoan, 2018ko epealdi bereko datuekin alderatuz gero. Alabaina, lurraldeka ezberdintasunak izan dira.

Bizkaiko Ogasunak 2.064,4 milioi euro bildu ditu 2019ko lehen hiru hilabeteetan, iaz baino 80,9 milioi gehiago (% 4,1), hain zuzen ere.

Bizkaiko Foru Aldundiak azaldu duenez, 927,6 milioi euro zerga zuzenen bidez jaso dute.

Araban igoera % 4koa izan da, eta 379,5 milioi euro batu dituzte. Aldundiak zehaztu duenez, enpleguak eta kontsumoak hobera egiteak eragin du hazkunde hori.

Gipuzkoan, berriz, 784 milioi euro bildu dituzte, iaz baino 15 milioi gutxiago (% 1,9), hain justu ere.

Jabier Larrañaga Ogasun eta Finantza diputatuak azpimarratu urte hasierako datuak direla eta oraindik "goizegi" dela ondorioak ateratzeko.


Zer entzungo da asteburuan Euskal Herrian?

Soziedad Alkoholika, Governors, Ken Zazpi, Bebe, Ruper Ordorika eta beste hainbat artista izango dira ostegunetik igandera bitartean Euskal Herrian.

Iritsi da asteburua eta otsaileko azken asteburua kontzerturik kontzertu ibiliko gara. Izan ere, gaurtik igandera bitartean hainbat zuzeneko izango dira gurean.

LARUNBATA

Durango makrokontzertu baten lekuko izango da larunbatean, bertan Kalerarock jaialdia egingo baita. Handik gertu, Bilbon, Lisabo eta Jupiter Jon izango dira.

Ken Zazpik larunbat honetan emango du birako azken kontzertua, Zarautzen eta Andoainen Kaotiko eta Disturbio arituko dira.

Horrez gain, aipatzeko moduko beste bi hitzordu ditugu larunbatean Euskal Herrian. Alde batetik, Bebek disko berria aurkeztuko du Gasteizko Jimmy Jazz aretoan eta, bestalde, Saran Ruper Ordorikaren abestiak entzungo dira. IGANDEA

Igandea egun lasaia izango da musikari dagokionean. Napoka Iriaren doinu suabeek Sopela girotuko dute eta Anariren musika Urretxu aldera helduko da.


Dentistaren eta Australiako semaforoen zaratak, Billie Eilishen diskoan

Artista estatubatuarrak eta haren anaia Finneasek diskoan mugikorreko grabaketa batzuk non eta nola sartu zituzten kontatu digu Xabi Hook.

Billie Eilishen diskoko bitxikeriak ekarri dizkigu Xabi Hook aste honetan. Mugikorreko grabaketa batzuk non eta nola sartu zituzten kontatu digu Xabi Hook.


Xabat Otxotorena 36garren Cuencan

eta Joaquim Rodriguez irabazle

Xabat Otxotorenak paper txukuna egin zuen atzokoan Cuencan, Espainiako ibilbide txapelketan. 189,4 kilometroko lasterketan, Otxotorena 36garren ailegatu zen, 52 segundutara eta Orbea taldeko destakatuena izan zen. Joaquim Purito Rodriguezek irabazi zuen karrera eta bera izango da Espainiako banderadun maillot-a eramango duena denboraldi osoan zehar. Atzo Otxotorenak lortutako postuak meritu bikoitza du; batetik, forma aldetik ez zijoalako puntu onenean, eta bestetik, atzoko pelotoian lehen mailako txirrindulariak korritu zutelako, hala nola, Rodriguezek berak, Valverdek (bigarren), Garatek, Sevillak eta abar.


Autokritika

Mahai gainean dago euskal presoen auziaren konponbiderako nahia, eta, EPPKren pausoa laster datorrela ahazteke, indar berezia har dezake urte bukaera aldera Ipar Euskal Herriko eta Frantziako dinamika zibil-instituzionalaren ondorioz. Hego Euskal Herrian, berriz, EAJ eta ezker abertzalea autokritikarekin dabiltza bueltaka, berriro. «Deserriratze» eta sakabanaketa politika amaitzeko lan egiteko eskatu diete euskal presoek EBBri, Urkulluri eta Barkosi, eta gogoratu dute EAJk izan zuela erantzukizunik Espainiako Gobernuak duela hiru hamarkada estrategia hori abiatzeko. Eragindako minaz hausnarketa kritikoa egiteko eskatu diete Ortuzarrek eta Urkulluk. Zaharra berri elkarrekiko exijentzietan, baina deigarria izan da presoek, banaka, gutuna bidaltzea haiei, eta EBBko presidenteak eta Jaurlaritzako lehendakariak erantzutea, mezu truke horrek bai baitu balio politiko bat.

ETAren indarkeriagatik ezker abertzaleak ardura berezia dauka alor horretan, baina estrategia politiko-militarra uztea erabaki zuenetik —2010eko otsaila, Zutik Euskal Herria adierazpena—, era ofizialean eta batzuetan modu solemnean, mintzatu izan da ETAren indarkeriaz zentzu kritikoan edo hura desagertzeko eskatuz. 2010eko iraila, Gernikako Akordioa, beste eragile batzuekin: «Inoren aurkako mehatxu, presio, jazarpen, atxiloketa eta tortura mota guztiak desagertzea, edozein dela ere pertsona horien jarduera edota ideologia politikoa. (...) Aitortza, adiskidetzea eta erreparazioa gatazka politikoak eta jatorri guztietako bortizkeriek eragindako biktima orori» —urtebetera, EPPK-k atxikimendua eman zion Gernikako Akordioari—. 2011ko otsaila, Sorturen estatutuak: «Edozein motako indarkeria behin betiko eta guztiz desagertzeko, ETA erakundearena bereziki. (...) Biktima guztiak onartzeko eta haiei ordaintza emateko. (...) [Alderdi berriak] Indarkeria arbuiatuko du bere ekintza garatzeko. Arbuio horren barnean dago ETA erakundea». 2011ko urria, ETAren erabakia: jarduera armatuaren bukaera. 2012ko otsaila, ezker abertzalearen Konponbidearen haizea dabil adierazpena: «Zenbaitetan ETAren jarduerek eragindako minarekiko sentikortasunik eza irudika zezakeela onartzen du ezker abertzaleak. Itzulingururik gabe onartzen dugu ezker abertzaleari alde bateko biktimekiko erakutsitako sentsibilizazio maila falta izan zaiola beste aldeko biktimekiko. Beraz, atsekabe zintzoa adierazi nahi dugu ETAren jarduera armatuaren ondorio mingarrien eta izan dugun jarrera politikoaren aurrean». 2013ko otsaila, Paris, ETAko kide batzuen aurkako epaiketa, Garikoitz Aspiazu, «ETAren izenean»: «Gatazkan inolako ardurarik izan gabe ETAren ekinbidearen ondorioz kaltea pairatu duten herritar guztiei sentitzen dugula esan nahi die ETA erakundeak». 2013ko abendua, EPPKren adierazpena: «Gatazkaren ondorioz eragindako alde anitzeko sufrimendua eta mina zinez aitortzen dugu».

EAJk gehiago eskatzen die.

ETAk hilabete batzuk barru bukatuko du bere geroari buruzko eztabaida, eta segurutzat jotzen da ibilbidea amaituko duela. Sasoi horretarako jada egon daitezke presoen banakako eskaerak espetxeetan. Ia 60 urteko historiaren balorazioa egiteko unea izango du ETAk orduan, eta ezker abertzale osoari ere balegokioke azterketa bat egitea, saihestu gabe ETAk 800 lagun pasa hil dituela. Otegik BERRIAn, duela aste batzuk: «Une jakin batean uste badugu herri honi zor diogula autokritika bat, egingo dugu».

Iaz Otegirekin izandako kalapita batean, Urkulluk zioen EAJk «iraganaren autokritikaz posizionamenduak» hartu izan dituela, eta, zehazki, Elkarbizitzarako bake-bideak dokumentua (2005) aipatu zuen. Baina hamabost orrialdeko idatzian EAJk ez dio bere buruari kritikarik egiten.

Iparraldea Hegoaldea ezkerreko erreitik pasatzear da berriro.


'Kenavo, zaku bete urre!'

Idazlea: Iñigo Ibarra

Sinopsia: Bertso zahar batzuen hariari tira eginez, gazte batzuk ezustekoz beteriko abentura dibertigarri batean murgilduko dira. Pirata baten altxorra izango dute jo-muga.

Gazteei zuzendutako liburua.

Aramaioko Udalak proposatutako zerrenda.


Ilusioa, puxika eta lokarria

Euskal hiztunok baditugu gure ajeak, baina beste hainbat estrukturalak dira, iraunkorrak. Euskara hizkuntza txikia da inguratzen dutenen ondoan, eta inertziak kontra ditu ia beti. Etengabeko indar horri aurre egiteko beharrezkoa dugu hizkuntzarekiko grina, hizkuntza komunitatea eraldatzeko gogoa berdintasunera bidean.

Baina, grina indartzearekin batera, komeni zaigu euskaltzaleok normalizazioa irudikatzea arnas luzeko prozesu baten modura, itolarririk gabe eta bizipozez hartu beharrekoa, gabezietatik ardura elikatuko diguna eta lorpenetatik, ilusioa. Ez da erreferentzia txarra Karmelo Ayestaren Goza daiteke gehiago liburua.

Ilusioa pizteko ahaleginean, ordea, badira bi arrisku saihestu beharrekoak: konformismoa eta ameskeria.

Konformismoak amets egiteari uko egiten dio eta egingarri ikusten denaren mugak azpimarratzen ditu aldiro. Baina euskararen historiak argi erakusten du zenbateraino izan den eraginkorra muga horien gainetik begirada luzatzea eta haragoko ametsen bila joatea. Esaterako, bertako erakundeak sortu eta administrazio zati asko heredatu zirenean, hainbat kasutan handira egin zen apustu eta erakundeak euskalduntzeko planak ezarri ziren. Eskerrak! Konformismoak ez zukeen ekarriko gaur egun zenbait administraziotan dugun egoera ona –kontrasteak, administrazioan bertan– eta gauza bera esan daiteke ikastolez, komunikabideez, euskara elkarteez eta abarrez.

Bere aldetik, ameskeriak berehala bete nahi du ametsa, uko eginda egingarritasuna eta erritmoak aztertzeari. Azken hamarkadetan ameskeriaren adibide ugari ikusi ditugu, eta esango nuke hainbat ingurutan sumatzen den frustrazio puntua ere ameskeriak eragindakoa dela, ilargia eskuratu ez izanaren zaputzak. Frustrazioa saihesteko, beharrezkoa da ametsari forma zehatza ematea eta, ahal bada, zenbakitan jartzea; eta gero ametsera daraman bidea marraztea: epeak eta erritmoak, ibilbidea eta tarteko helmugak, funtzioak eta eragileak, baliabideak eta antolamendua. Horrela bakarrik kudeatu daiteke ondo bilakaera.

Ametsa behar dugu eta doikuntza, airez betetako puxika ameslaria eta lurrari ongi itsatsitako lokarria. Puxikak lokarria jarriko du eguzkiari begira, eta lokarriak puxikari eutsiko dio, haizeak eraman ez dezan. Amets doitua behar dugu: begirada luzaraziko eta handira jokaraziko digun ametsa; eta amestutakoa lortzea eta lortutakoaz gozatzea ahalbidetuko digun doikuntza.


Dominadun bertsolariak

Txaloak eta barreak piztu dira Easo plazan bertsolariak domina jaso eta podium gainean ereserkia entzuten ari ziren kirolari bilakatu direnean. “Nik eman behar medaila berri bat España putari”, bota du Amets Arzallusek. Lapurtarrak bigarren bertsoan zuzendu du lapsusa, “haserreak” Marsellesa zela ohartzen utzi ez diola argituz. Nahasi xamar zebilen ere Beñat Gaztelumendi. “Nik ez dakit ze herrialderekin parte hartu dudan ere”. Eta gehitu du, “zirku faltsu honetan ea Ikurrina jartzen diguten hemendik lau urtetara”. Krisia dela-eta, domina ere faltsua izango den susmoa ere plazaratu dute bertsolariek. Hala izan edo ez, eskua bihotz gainean jarrita, Aitor Mendiluzek argi zuen: “Tapatzen dudana zuena da, baina domina nirea”.

Kirol kontuetan podiumera igoko ziren ezin jakin, baina oholtza gainean txalo zaparradaren saria behintzat jaso dute. Bertso horiekin batera, ordubete luze iraun duen saioko gustukoenen artean, agurrean Alaia Martinek eta Arzallusek Iosu Uribetxeberria presoari eskainitakoak ere izan dira.


Oarso Bidasoko Hitza, azaroak 22 (PDFa)

Oarso Bidasoko Hitza, azaroak 22 (pdfa)


Iruñean desagertu zen gaztearen aitak utzikeria salatu du

Darwin Piedrak salatu du Polizia ez dela ari behar beste bilatzen eta ikerketan gabeziak daudela

Espainiako Poliziaren jarduna kritikatu du Darwin Fernando Piedra Iruñean desagertutako gaztearen aitak, Darwin Piedra Mejiak. Haren arabera, ez dira ari behar beste ahalegin egiten semea aurkitzeko. «Oso ahalegin eskasak egiten ari dira, ziur baitaude bere kabuz alde egin zuela eta nahi duenean itzuliko dela. Baina guk uste dugu ez zela bere kabuz joan, eta bilaketari tinko heltzeko eskatzen diegu», nabarmendu du gaztearen aitak. Ekuadorrek Espainian duen enbaxadorearekin ere jarri da harremanetan. «Baina ez dit erantzun ere egin».

Hala, «etsiak hartuta» daudela adierazi zuen Piedrak atzo egindako agerraldian. «Ez dakigu zer egin, ezta nora joan edo nori deitu ere laguntza eskatzeko». Gainera, ikerketan gabeziak izan direla uste du. «Poliziak hilabete itxaron zuen ibaian miaketak egiten hasteko, eta oraindik ez ditu galdekatu nire semearen ikaskideak. Soilik bi ikaskiderekin hitz egin du, eta biak Ekuadorkoak dira. Hori guztiz baztertzailea iruditzen zaigu».

Gaztea Iruñeko Donibane auzoan ikusi zuten azkeneko aldiz. Hango segurtasun kamerak itzalita egotea «ulertezina» egiten zaio. «Inguru horretan hogei kamera daude. Baina nola da posible itzalita egotea, inguruan epaitegiak eta kartzela badaude?»

Semea bere kabuz joan izana ere ukatu du. «Pentsaezina da 18 urteko gazte bat goizaldeko ordu horietan bere kabuz joatea. Are gehiago, dirurik gabe bazegoen». Hori guztia kontuan hartuta, herritarrei eta erakundeei babesa eta laguntza eskatu die, semea aurkitu ahal izateko. «Ez dugu nahi nire semearen kasua ahaztea».

Horrenbestez, larunbatean Sanduzelai auzoan elkarretaratzera deitu dute. Larunbatean beteko dira, hain zuzen ere, bi hilabete desagertu zela. Gazteak Virgen del Camino ikastetxe politeknikoan egiten zituen ikasketak. Ikastetxeak bat egin du protestarekin. Jesus Estevez errektoreordeak nabarmendu du «oso kezkatuta» daudela egoerarekin. «52 egun dira galdu zela, eta egunak igaro ahala, gure egonezina handituz doa».


Hauteskundeen aritmetika

Politikan bi gehi bi ez badira lau, Nafarroako aniztasun ideologikoa nabarmentzea beharrezkoa bada, guztiz logikoa da Kongresura indar bakoitza bere aldetik joatea. Baina, orduan, zertarako joan elkarrekin Senatura? Senatua ez da politika? Senatuan ez da aniztasun ideologikoa nabarmendu behar? Politikan bi gehi bi lau ez diren arren, Senaturako bai? Ez dut ulertzen; baina normala da, ni herritar xumea naiz, goi politikaren sofistikazioa ulertzeko gauza ez dena.

Lagun batek esan dit, kalkulagailua esku batean eta hauteskunde legea beste batean, karteletako argazki guztietatik hain irribarretsu begiratzen didaten hautagaien alderdiek 60.000 euro inguru kobratuko dutela Nafarroan ateratzen duten diputatu bakoitzaren truke. Argi gera bedi hau subentzioa dela, hau da, hor ez dela sartzen diputatuak jasotzen dituen soldatak, dietak eta abarrak. Senataria apur bat merkeagoa da, 40.000 euro inguruan dago.

Eta nik galdetzen diot nire buruari noraino eragingo duen horrek batzuen eta besteen arteko paktuak egiteko garaian.


Belkoainera mendi martxa, baita jaietan ere

Naturaz gozatzeko eta inguruko parajeak ezagutzeko aukera eman zuen Euskalduna mendigoizale taldeak antolatu zuen irteerak, jai egitarauaren baitan. Sorabillako auzoan zehar egin zen ibilaldia, eta 25 bat lagunek hartu zuten parte. Belkoaingo gailurretik, Erdoxtako karobitik eta telegrafotik igaro ostean, Euskaldunako egoitzara itzuli ziren denak. Hamaiketako eder batekin eman zioten amaiera ekitaldiari.


Informazioa eta publizitatea esku-eskura, ogiarekin batera

Publipan enpresak egitasmo berri bat jarriko du martxan Buruntzaldean, irailetik aurrera. Jendeari informazioa helarazteko bide berria erabiliko du; hau da, ogiaren poltsa izango da Buruntzaldeko informazioa eta publizitatea zabaltzeko euskarri berria.

Miguel Ulecia Publipaneko arduradunak eta Jose Manuel Mendez Buruntzaldeko ordezkariak atzo prentsaurrean azaldu zuten jendearengana iristeko modu ezberdin, eraginkor eta ekologikoa dela: «Ogia ia mundu guztiak kontsumitzen duen produktua da eta informazioa zabaltzeko modu berria aurkitu genuen ogiaren poltsaren bidez. Euskarri sinplea da, %100 zelulosa, biodegradagarria da eta ez du kutsatzen. 50-100 egunen artean ongarri bihurtu daiteke».

Esandakoaren arabera, batez ere zuzendua dago eskualdeko merkatariei, enpresa txiki eta ertainei eta Udalei. «Balio dezake, esaterako, festen egitarauak jartzeko, zaborra biltzeko egunak gogorarazteko... Horrez gain, jartzen ditugu denborapasak, errezetak, ederrago egoteko aholkuak eta oparia duten txekeak ematen ditugu, eta hilabete batean ogia doan eramateko zozketak egingo ditugu, besteak beste», azaldu dute.

Okindegi guztietan doan

Buruntzaldeko eta Zubietako okindegietan doan banatuko dituzte poltsak, eta horrela lortu nahi dute okindegiek orain arte erabiltzen dituzten poltsa kutsagarriak ordezkatzea eta ziurtatzea %100ean Publipango informazioa zabaltzea. Guztira 60.000 poltsa banatuko dituzte hilabetean. Hilabeteko lehenengo egunean erdiak, eta beste erdiak 15ean.

90 frankizia Estatuan

Publipan enpresa 2005ean sortu zen eta egun 90 frankizia ditu Espainiar Estatuan. Portugal, Brasil, Costa Rican... ere zabaldua dago egitasmoa.

Interesa duenak Buruntzaldeko bulegoa Astigarragan aurkituko du (C/Pelotari, 19). Internetez ere jarri daiteke harremanetan buruntzaldea@publipan.net helbidean eta telefonoz: 943 33 33 38 /667 435 643.


25_Itoitz Rodriguezek Euskadiko marka hautsi zuen

LOKEko atletak fin dabiltza. Lehengo larunbatean, otsailaren 25ean, Itoitz Rodriguez gazteak kadete mailako 600 metro lasterketako Euskadiko marka hobetu zuen.

LOKEko lau atleta, Itoitz Rodriguez, Ane Galardi, Eneritz Busto eta Maria Eugi martxoaren erdialdean Oviedon izango den kadete mailako Espainiako txapelketa prestatzen ari dira.

Donostiako belodromoan egin ziren proba libreetan haien prestakuntza nola doan ikusteko aukera izan zuten Itoitzek bere onena eman eta marka berri egin zuen, 1m. 26s. 19 ehuneko.

Era honetara, Euskadiko marka 1s. 42 ehunekoan eta bere marka 3 segundutan jaitsi zuen LOKEko gazteak.


Kontsulta alternatiboa da aukera posible bakarra, Artur Masen arabera

Batasuna haustea egotzi dio ERCk Masi. "Zure proposamena desobedientziaren bidea hartzea eta ez bozkatzea da, eta gurea, berriz, bozkatzea eta Kataluniako herriaren esana egitea", erantzun dio Masek.

Katalanei beren etorkizunari buruz galdetzeko aukera "posible" bakarra atzo iragarritako "parte-hartze prozesuak" abian jartzea dela esan du Artur Mas Generalitateko presidenteak, eta parte-hartze prozesu horiek legea errespetatuz egingo direla nabarmendu du.

"Atzo galdeketa egin egingo dela azaldu nuen, eta hori da egiteko modu bakarra, beste aukera ez egitea baitzen", adierazi du Masek Kataluniako Gobernuari Parlamentuan egindako kontrol-saioan. Kontsultaren aldeko alderdi batzuek (ICV-EUiA eta CUP) gogor kritikatu dute Mas, eta atzo aurkeztutako alternatiba "kontsulta-suzedaneoa" dela leporatu diote.

Artur Masek azaroaren 9ko kontsultari eutsiko diola iragarri zuen atzo, baina ez aurrez CiU, ERC, ICV-EUiA eta CUP alderdiek adostu zuten moduan. Horren ordez, parte-hartze prozesuak abian jartzea eta aurrerago hauteskunde plebiszitarioak deitzea proposatu zuen. "Behin betikoaren aurreko galdeketa izango da azaroaren 9koa. Behin betiko kontsulta egiteko, aukera bakarra daukagu: alderdiek deitutako hauteskunde batzuk erreferendum bihurtzea, alegia", adierazi zuen.

Kontsulta alternatiboaren proposamenak katalanei bozkatzeko aukera emango diela nabarmendu du Generalitateko presidenteak; galdeketari eusteak, berriz, "legeak urratzea eta ez bozkatzea dakar", horren esanetan. Halaber, azaroaren 9ko parte-hartze prozesua gaizki irteten bada, erantzukizuna bere gain hartuko duela gaineratu du.

Galdeketaren aldekoak

Oriol Junqueras ERCko buruak batasuna haustea egotzi dio, eta hasierako galdeketa berreskuratzeko eskatu dio Artur Masi Parlamentuan egindako kontrol-saioan. Artur Masek honela erantzun dio: "Zure proposamena desobedientziaren bidea hartzea eta ez bozkatzea da, eta gurea, berriz, bozkatzea eta Kataluniako herriaren esana egitea".

Bestalde, prozesua berak proposatutakoari jarraituz gaizki irteten bada, erantzukizuna bere gain hartuko duela azpimarratu du: "Azaroaren 9ko kontsulta gaizki irteten bada, nire errua izango da. Ongi irteten bada, berriz, guztion meritua izango da".

Kataluniako Gobernuari laguntzen jarraituko diola adierazi du Junquerasek. Hala ere, adostasuna berreskuratzea “oso erraza” dela ohartarazi du, hasierako galdeketa berreskuratzea, alegia.

“Portzelana fina mailu” batekin hautsi izana leporatu dio Joan Herrera ICV-EUiAko buruzagiak Masi, kontsultaren aldeko alderdien arteko akordiori erreferentzia eginez. Bestalde, Masek “guztiekin jokatu” duela salatu du Quim Arrufat CUPeko diputatuak. “Hitza ez duzu bete eta konfiantza galdu dugu”, azaldu du Arrufatek.

Generalitatearen formula herritarrei galdetzeko aukera “posible bakarra” dela defendatu du presidenteak, beste “era batera kontsulta ez egitea da aukera”.

Kontsultaren kontrakoak

Kontsultaren aldeko alderdiek galdeketa alternatiboa kritikatu dute, eta baita kontrakoek ere. Masek kataluniarrak “saldu” dituela esan dute oposizioko gainerako ordezkariek.

Alicia Sanchez-Camacho PPCko presidentearen hitzetan, independentistek Mas “botifler” bat (traidore) bezala ikusten dute dekretuan planteatutako kontsulta ez egiteagatik. Hala eta guztiz ere, Masek kontsultari “uko egitea” ospatu du Camachok, orain planteatzen ari den galdeketa “erdipurdikoa” delako.

Masen egitasmoarekin “nahastuta” dagoela onartu du Miquel Iceta PSCko buruzagiak. “Denbora irabaztearren berme gutxiagorekin” partaidetza-prozesu bat aurrera eraman beharrean, “Auzitegi Konstituzionalaren epaiari itxarotea” hobe izango litzatekeela gaineratu du Icetak. Bestalde, Estatuarekin elkarrizketa zubiak ez “hausteko” eskatu dio agintari sozialistak Masi, nahiz eta “zaila” izan.

Josep Antoni Duran Lleida eta Iceta harremanetan izan dira azken asteetan, CiUren eta PSCren arteko akordio posible bat aztertzeko.

Azkenik, Albert Rivera Ciutadanseko buruzagiaren ahotan, Masek “uste oneko independentistei iruzur egin die”. Era berean, galdeketa berriaren bermeak zalantzan jarri ditu Riverak. Horrela, “Vladimir Putin nazioarteko ikuskatzaile” modura bertan izango den galdetu dio Masi.


Barne Barnetik Fest: "Getxoko giro musikala hilda zegoela ikusten genuen"

Udalerriko taberna "gehienetan" entzuten diren estiloak baztertu eta horietan lekurik ez duen musika-mota berreskuratzeko jaialdiak eta kontzertuak antolatzeari ekin diote Algortako hainbat adinetako bost gaztek, orain dela bost urteko ideia gauzatuta. Daborduko hainbat kontzertu eta binilo-ipintze saio antolatu dituzte; hurrengoa zapatuan izango da, hilaren 6an, Algortako Txorimalo gaztetxean.

Hasteko, noiztik eta nondik dator Barne Barnetik Fest edo jaialdiak egiteko asmoa?

Bost urte dira ideia hori gure buruetan bueltaka dabilela. Behin, Euskal Herrian tradizioa den moduan, mozkortuta geundela hasi ginen proiektuari forma ematen. Denok ikusten genuen Getxoko eszena musikala (giroa eta kontzertuak) hilda zeudela eta bertako gaztetxean gero eta kontzertu gutxiago egiten zirela; hala, jaialdiak antolatzeko elkartzen hasi ginen.

Zein da jaialdi horiek antolatzearen helburua?

Helburua argia da: herrian gustuko dugun musika motatako kontzertuak egitea eta, bide batez, herriko jendeari jotzeko aukera ematea. Gainera, apurka-apurka talde ezagunagoak ekarri gura ditugu, nahiz eta ekonomikoki zaila izaten den hori...

Zer-zelako harrera izan dute orain arte antolatutako ekitaldi horiek denek jendearen partetik?

Harrera nahiko ona izan da; jendeak oso gustura hartzen ditu horrelako jaialdiak, eta antolatutako bakoitzean horixe esaten digute.

Kontzertuak antolatzeaz gainera, bestelako jarduerak antolatu dituzue Getxon, ezta?

Bai. Urtean zehar Algortako Hator tabernan biniloak ipintzeko saioak antolatu ohi ditugu. Hala, udalerriko taberna gehienetan entzuten ez diren estiloak ipintzeko aukera ematen dugu. Horrez gainera, ideia berriak ditugu eta datorren urtera begira, herrian, kalean, egun osoko jaialdia antolatzeko asmoa dugu.

Zelan ikusten duzue Getxoko eta inguruotako egoera musikala?

Egia esan, Getxon musika-talde piloa dago, estilo eta kalitate ezberdinetakoak. Orain, gainera, kontzertu asko daude inguruotan. Hala ere, gu harago joan nahi dugu. Gogoko ditugun taldeak eta estiloak ez dira udalek bultzatzen duten ereduaren barruan sartzen. Ez dugu honekin etekinik bilatzen; nahi duguna da mezu bat bilatzea eta askotan jo ezin duten taldeei horretarako aukera ematea.

Zer edo zeren falta igartzen duzue?

Jendeak gogoa izatea gustuko dituen taldeak herrira ekartzeko eta kontzertuak antolatzeko. Azken finean, guk egiten ez badugu ez du inork egingo gure ordez.

Zer motatako musika sustatu gura duzue? Ez dugu musika-mota zehatzik sustatu nahi. Kalitatea eta ospea gailentzen ez diren den jai-eredu baten alde egiten dugu; jotzeko gogoa izatea da nagusi guretzat.

Etorkizunean zer aurreikusten duzue?

Aspaldiko RIP taldeak esaten zuen bezala: "¡No hay futuro! ".

Hurrengo jaialdia, urriaren 6an

Zapatuan, hilaren 6an, hasi berri den ikasturteko lehenengo jaialdia izango da, eta talde oso ezberdinek jardungo dute Getxoko Txorimalo gaztetxean: Algortako Garrasika, Bilboko Uger eta Legazpiko John Dealer & The Coconuts taldeak. Sarrera 4 euroan ipini dute.


Bergarako eskalatzaileak: "Badirudi aintzat hartzeko azken kluba garela"

Labegaraietako kiroldegia berritzeko behin betiko proiektuan "rokodromo duin bat" jasotzea eskatzen du Bergarako eskalatzaileen taldeak, "aspaldiko" euren eskaerak aintzat hartuta; Udaleko Kirol Zerbitzuak dio "batzar pila bat" egin direla eurekin eta azken detaileak oraindik zabalik daudela.

Bergarako eskalatzaileek salatu dute Udalak ez duela aintzat hartu euren iritzia Labegaraietako kiroldegia berritzeko proiektuan. "Rokodromoaren kudeaketa eta mantentzea eskalatzaileon ardura izan da betidanik, eta Udalarekin harremana formalizatu gura dugu. Proiektuaren bueltan izan ditugu elkarrizketak eta bilerak, baina aspaldi honetan ez digute aurrerabiderik ematen, eta badakigu beste kirol klub batzuekin hitzartu dituztela hainbat gai. Badirudi aintzat hartzeko azken kluba garela".

Egungoak baino metro koadro gehiago izatea eskatzen dute, eta ahalik eta erabilgarriena izan dadila: "Kristalera bat jarri gura dute eta uste dugu estetikara begirako neurria dela. Rokodromoa erabilgarri izatea izan beharko litzateke lehen irizpidea". Gaur egun rokodromo "hotza, zaratatsua eta zikina" dutela diote eta berri bat eginez gero urte luzez iraun beharko duela jakinda, ahalik eta ondoen egitea eskatzen dute. "Orain arte jasotako erantzunek ez dituzte gure kezkak lasaitu".

Udaleko Kirol Zerbitzua: "Batzar pila bat egin ditugu"

Udaleko Kirol Zerbitzua "harrituta" dago eskalatzaileen salaketarekin, "batzar pila bat" izan dituztela argudiatuta: "Udala prozesu guztian etengabeko harremanean aritu da eskalatzaileen ordezkariekin, beste talde batzuetako ordezkariekin bezala. Ulertu beharko dute proiektuak osotasunean beste hainbat kirol diziplina ere hartzen dituela bere baitan".

Udalak gaineratu du adostasunerako bidea zabalik dagoela: "Hasieran egin genien proposamenari aldaketak planteatu zizkioten. Gero, bigarren planteamendua proposatu genien eta horren gainean ere aldaketak eskatu zituzten; gaur da eguna Labegaraietako kiroldegiaren proiektuaren detaileak zabalik daudela eta hirugarren aukera baloratzen ari garela. Bilerek jarraitu egiten dute".

Rokodromoa 2020an berrituko dute

Labegaraietako kiroldegia berritzeko lanetan, aurten biltegi zaharra botatzen hasiko dira eta modulu berria eraikiko dute; hor joango dira piraguismorako biltegia, aldagelak eta makina-gela. Barruko lan aipagarrienak 2020an hasiko dira; kantxa eta rokodromoa berritzea, tartean. Udalak ia 600.000 euroko dirulaguntza jaso du Diputazioaren partetik lanok egiteko.


Gizonezko bat atxilotu dute Getxon bere emaztea jo duelakoan

Getxoko Udaltzaingoak (Bizkaia) gizonezko bat atxilotu zuen atzo, ustez bere emaztea jotzeagatik. Udaltzaingoak esan duenaren arabera gertaera kalean eta egun argiz izan zen. Atxilotuak 45 urte ditu, eta santurtziarra da.

Erasoa atzo arratsaldean gertatu zen. Gizonezkoak bere bikotekide ohiari kaletik jarraitu zion. Udaltzaingoaren arabera lehenengo bikotekide ohiarekin zihoan batekin hasi zen eztabaidan, eta ondoren bikotekide ohiarekin. Azkenean aurpegian jo zuen. Emakumea Gurutze Gorrira eraman zuten, eta gizonezkoa Udaltzaingoak atxilotu zuen.


Fernando Morillo, Euskadi Literatura Sarietako finalista

Leonardoren hegoak liburuari esker izendatu dute, haur eta gazte literaturaren arloan

2003an eman zioten Morillori Euskadi Saria arlo berean, Izar-malkoak lanagatik

Euskadi Literatura Sarietako epaimahaiak euskara eta gaztelaniazko, haur eta gazte literatura, itzulpengintza, eta ilustrazioko Euskadi Sarietako liburu finalistak aukeratu ditu. Finalista horien artean, haur eta gazteei zuzendutako literatura arloan Fernando Morillo azpeitiarra dago, Leonardoren hegoak liburuarekin. Finalisten artean, Morilloz gain, Juan Kruz Igerabide, Eider Rodriguez eta Ruben Ruiz hautatu dituzte. Hauen artetik aukeratuko dute irabazlea eta azaroaren 24an izango da sari banaketa.

Morillok iaz aurkeztu zuen Leonardoren hegoak lana. Idazlearen webgunean liburuaren gaineko hainbat informazio eskura daiteke, Morilloren iruzkina eta guzti.

Aurtengoa eskuratuz gero, bigarren Euskadi Saria litzateke Morillorentzat, 2003an irabazi baitzuen, hura ere haur eta gazte literaturaren arloan, Izar-malkoak liburuarekin.

Fernando Morillo Uztarria Azpeitiko Herri Aldizkarian kolaboratzaile jardun zen, hasierako zenbakitik 2003ko abuztua arte.


Udal kontuak

Uztailean bi udal batzar egin ziren Herriko Etxean, bertzeak bertze, gai hauek ukituz:

Ainara Maia zinegotziak kargua uzteko idatzi eskaera egin zuen uda aurretik. Uztailaren 1eko plenoan eskaera onartzea eta akordioa Hauteskundeetako Batzordera bidaltzea erabaki zen ordezkoaren kredentziala bidaltzeko eskatuz. Momentuz, ordezkorik ez da izendatu.

Ordezkarien ardurak

Udal plenoak hilabeteko lehendabiziko ortziraletan eginen dira eta alkateak eta zinegotziek dituzten ardurak zehaztu dira.

• Hirigintza, herriko eraikinak eta zerbitzuak: Jaime Iturria eta Imanol Artola.

• Ekonomia eta Ogasuna: Imanol.

• Turismoa: Koldobike Gorostiza.

• Mendia eta ingurumena: Jose Jabier Mitxelena Ordoki.

• Kultura, bestak eta kirola: Ander Almandoz.

• Auzolanak: Inazio Madariaga.

• Euskara Batzordea: Jaime Iturria.

Bertzalde, jakina da Bortzirietako Euskara Mankomunitatearen presidentea Jaime dela. Gainerakoan, eskualdeko erakundeetan hauek dira arduradunak:

• Hiri Hondakinen eta Gizarte Zerbitzuen Mankomunitateak: Jaime.

• Bertiz Partzuergo Turistikoa: Koldobike.

• Cederna: Imanol.

• Bortzirietako Osasun Kontseilua: Ander.

• Eskola Kontseilua: Koldobike.

• UEMA: Ander.


Igandean hasiko da estropada denboraldia ETBn

San Miguel Liga osoa, ARC-KAE Ligako hiru proba, Euskadi eta Espainiako txapelketak eta Kontxako Bandera eskainiko dira ETB-1en eta eitb.com-en.

Igandean abiatuko da estropada denboraldia Euskal Telebistan, Elantxobeko Ikurriñaren emanaldiarekin. ARC-KAE Ligako lehen proba honekin abiatuta, maila honetako beste bi estropada (Orio eta Zarautz), San Miguel Liga eta Euskotren Liga osoak, Euskadi eta Espainiako txapelketak eta Kontxako Bandera zuzen-zuzenean jarraitu ahal izango dira ETB-1en eta eitb.com-en. Mikel Olazabalek gidatuko ditu estropada emanaldiak, Ibon Gaztañazpi adituaren laguntzaz. Sara Gandarak elkarrizketak egingo ditu.

ETB-1en egingo diren zuzeneko emanaldiak ETBKn diferituan izango dira ikusgai: larunbatekoak 23:30ean eta igandekoak 17:30ean eta 23:30ean.

Bestalde, astelehen gauetan programazio berezia izango da ETBKn 22:30etik aurrera. Lehendabizi, 'Boga Boga' saioa izango da ikusgai, San Miguel Ligaren eta emakumezkoen Euskotren Ligaren inguruko berriekin. Bi lehiaketa horietako aktualitatea luze eta zabal jorratuko dute elkarrizketa, erreportaje eta solasaldien bitartez. Mikel Olazabal eta Ibon Gaztañazpi elkarrekin arituko dira hemen ere.

Jarraian, 23:30ean, ARC-KAE Ligako saio berezian, asteburuan jokatutako estropadaren kontakizuna egingo du Manu Maritxalarrek.

Azkenik, uda osoan, 17:30ean, estropada historikoak berriro ikusteko aukera izango da ETBKn.


Ohorezko sakea egingo du Iker Ugarte ziklistak Bergara-Beti Gazte partiduan

Ohorezko Erregional Mailako taldeak Lesakako Beti Gazteren aurka jokatuko du zapatuan, 16:00etan. Bada, Iker Ugarte txirrindulariak ohorezko sakea egingo du partidu hasieran. "Ugartek eta Lokatzak egindako lana" goraipatu nahi dute modu horretan futbol elkarteko kideek. Ugartek lortutakoa "herriarendako pozgarria" dela nabarmendu dute.


«Ezerk ez du ziurtatzen munduak hobera egingo duenik»

'Euskal harriak' saiakera kaleratu du Joseba Azkarraga Etxagibelek, garapen ereduari buruzko gogoeta bat

«Gaur egungoa ez da krisi ekonomikoa, ezta gutxiagorik ere; askoz ere zabal, larri eta kezkagarriagoa da». Joseba Azkarraga Etxagibel soziologoaren hitzak dira (Abadiño, Bizkaia, 1972), eta horiexek laburbiltzen dute Euskal harriak saiakeran (Alberdania) jaso duen tesi nagusia.

«Krisi ekonomiko horri erantsi beharko genioke egundoko krisi energetikoa, klimatikoa, bioaniztasunarena, hizkuntza komunitateen eta kultura aniztasunaren krisia, elikagaiena, politikoa, psikologikoa... Nola kokatzen da gure herria hor?». Duela hiru bat urte AEBetan egindako ikerkuntza egonaldi batetik abiatuta, garapen ereduari buruzko gogoeta batean murgildu zen Azkarraga. «Ikerkuntzak bildu ditut, baita atzerrian hainbat lagunekin izandako solasaldietatik ateratako ikasbideak ere». Horrekin batera, munduaren osasunari buruzko txosten bat egiten saiatu da, eta %80ean atzerrian idatzita badago ere, «Euskal Herrirako idatzitako liburua da, eta Euskal Herritik idatzia», haren arabera.

Egoeraren azterketa kritikoa egin du Azkarragak, «tonu kezkatian bai, baina ez ezkorrean». Datuak hartu ditu oinarri ondorioak ateratzeko, eta horietako batzuk bildu ditu liburuan. Hala ere, «irakurtzeko erraza eta publiko zabal batentzako lana» dela nabarmendu du.

Prospekzio lana

Hazkunde ekonomikoaren ideiarekin gertatzen dena bereziki bitxia iruditzen zaio: «Hazkunde ekonomikoa berriro noiz helduko zain bizi gara, ideia horrek segurtasuna ematen digulako. Baina hazkunde garaian ezberdintasun sozio-ekonomikoek gora egin dute; ingurumenaren degradatzea oso handia izan da, eta ongizaterako ezinbestekoak diren baliabideak agortzen ari zaizkigu». Zer da, beraz, hazkunde ekonomikoa? Soluzioaren muina ala galbidearena? «Uste dut ez dagoela adorerik euskal politikagintzan galdera lotsagabe hori egiteko; beharbada Europa osoan ere ez dute adorerik». Metafora bat baliatu du azalpena argitzeko: «Norbaitek artsenikoa jarri digu plater batean. Lasai asko jaten jarraitzen dugu, eta, gainera, plateraren goxoa txalotzen dugu».

Euskal abertzaletasuna post-hazkundearen garaian nola kokatzen den ere aztertu du Azkarragak, baita euskal herrigintza politiko zein kulturalak etorkizunean izango duten tokia ere. «Uste dut azken urteetan burujabetza politikoan tematu garela, eta garrantzitsua izan daiteke burujabetasunaren ideia hori beste esparru batzuetara zabaltzea».

Mundua aldatzeko askotariko ikuspegiak gailendu dira urteetan, «bestelako mundu bat posible da» eta «bestelako mundu bat beharrezkoa da» esapideen bitartez. Azkarragaren ustetan, ordea, mundu horrek beste ezaugarri bat du. «Bestelako mundu bat saihetsezina da, eta ezerk ez du ziurtatzen munduak hobera egingo duenik».

Gaur egungo egoera aztertzeaz gain, etorkizunera begira ere jarri da Azkarraga, gizarte zientzien arloko saiakeretan halakorik egitea ohikoa ez bada ere. Alde horretatik «ausart» jokatu duela iritzi dio, horrelako kasuetan aukera asko izaten baita hanka sartzeko. «Pentsatu izan dugu errazagoa izango zela zerriak hegan ikustea desglobalizazio mugimenduak ikustea baino, eta nik uste dut garrantzitsua izango dela etorkizunean egitura deszentralizatuak, egitura autoantolatuak eta eskala txikiagoko egiturak garatzea».


Bilbao Bizkaia Harrok LGTBIQ kolektiboaren "askatasun falta" salatu du

LGTBIQfobiaren aurkako kanpaina sare sozialetan eta Bilboko hainbat publizitate-euskarritan izango da ikusgai asteazkenetik aurrera.

Bilbao Bizkaia HARROk, LGBTI eskubideen alde lan egiten duen Bilboko Gay harrotasunaren izenak eta markak, LGTBQfobiaren aurkako kanpaina abiatuko du asteazken honetatik, maiatzaren 13tik, hilaren 20ra arte, kolektiboko pertsonek azalpenik eman gabe eta "diskriminatuta" sentitu gabe "izan eta maitatu" ahal izateko duten "askatasunik eza" ardatz hartuta.

Aipatutako kanpaina astearte honetan aurkeztu dute Bilboko Euskalduna Jauregiaren kanpoaldean, eta igande honetan, hilak 17, LGBTIQfobiaren aurkako Nazioarteko Egunaren harira.

Aratz Castro Bilbao Bizkaia Harro elkarteko koordinatzaileak esan duenez, aurten LGTBQ pertsonen "askatasun gabezian jarri nahi da arreta", izan ere, bere ustez, "askatasun falta bikoitza" pairatzen ari dira, COVID-19ren eta konfinamenduaren pandemiatik eratorritakoari "nahi dugun bezala maitatzeko eta izateko askatasun falta gehitzen baitzaio, azalpenik eman behar izan gabe eta begiratua eta diskriminatua sentitu behar izan gabe".

Castrok azpimarratu duenez, "modu naturalean jokatu" nahi dute, "arbuio begiradarik, iruzkin LGTBIQfobikorik edo eraso egoerarik sentitu gabe". Hori dela eta, "enpatia hori" azpimarratu behar da eta "gizarteak horrelako jarreren aurrean erreakzionatu behar du", ez bakarrik jarrera horiek ez gauzatuz, baizik eta "gertatzen direnean esku hartuz eta mugitzen garen talde sozialetan ez onartuz".

Horrekin batera, pandemia une honetan, erakundeen babesa lortu nahi du kanpainak, "ez baita ahaztu behar LGBTIQ pertsona asko zaurgarriak direla eta are gehiago behar dutela".

Hori dela eta, ekimenaren sustatzaileek sare sozialen bidez sortzen den "LGBTIQfobiari aurre egiteko neurri espezifikoak" eskatu dituzte, baita kolektiboko pertsonentzat "neurri plan espezifiko bat" egitea ere, "beren egoeragatik arreta espezifikoa behar dutelako".


Xilaba txapelketa, urriaren 6tik azaroaren 10era

Lehen saioa Altzürükün izango da, eta finala, Baionan. Hamasei bertsolari ariko dira.

Urriaren 6an hasiko da, Altzürükün, Xilaba Zuberoa, Lapurdi eta Nafarroa Behereko bertsolari txapelketa, eta azaroaren 10ean izango da finala, Baionan.

Hamasei bertsolari izango dira: Amets Arzallus (Hendaia), Odei Barroso ( Urruña), Sustrai Colina (Urruña), Eneritz Zabaleta (Baiona), Xumai Murua (Azkaine), Gillen Hirigarren (Itsasu), Xan Alkhat (Armendaritze), Ramuntxu Christy (Aiherra), Maindi Murua (Azkaine), Bixente Hirigarai (Baigorri), Egoitz Zelaia (Hendaia), Battit Crouspeyre (Baigorri), Ortzi Idoate (Baiona), Ortzi Murua (Azkaine), Maddi Sarasua (Itsasu) eta Madi Ane Txoperena (Hendaia).

Joana Itzaina Iparraldeko bertsolarien elkarteko lehendakariak aurkezpenean esan du "bertsoaren harrotasuna" ekarri nahi dutela. "Euskara erabili eta euskararekin jostatzea da, bereziki gazteen artean".

Azkeneko bi aldietan Amets Arzallus izan da txapeldun.


Su egurra

Etxeko su-egurra nahi duena urriaren 31 arte pasa liteke Herriko etxeko idazkaritzatik eskaera egitera eta 6,40 euro ordaindu beharko da horretarako. Aurten ere bi modu egonen dira aukeran. Bata ohikoa, norberak eginen du bere egur lotea. Bestela, udala arduratuko da egur lotea atera eta bezeroak errandako lekura eramateaz.


Ezkurdiak eta Olaizolak gaur aukeratuko dituzte pilotak

Goizeko 11:30ean, Labriten

Larunbatean Lau t´erdiko final laurdenetako ligaxkako 2. Jardunaldian elkar ikusiko dute Joseba Ezkurdiak eta Aimar Olaizolak. Partida horretarako pilotak gaur aukeratuko dituzte, 11:30ean, Iruñeko Labrit pilotalekuan. Biak lehen jardunaldian irabaztetik datoz eta beste garaipen batek finalerdirako sailkatzeko urrea balioko luke.


500. metrora heltzen laguntzeko aukera larunbatean, Gure Esku Dago-ren mahaian

Ekainaren 8an, Durango Iruñearekin lotuko duen euskaldunon erabakitze eskubidearen aldeko giza-katerako, usurbildar, aginagar eta zubietarrek Uharte-Arakilen erreserbatua duten eremuko 400 metro saldu dituzte jada. 400 atxikimendu, 400 herritar bildu ditu Gure Esku Dago Usurbil bilguneak, milaka euskal herritar eskuz esku lotuko dituen ekimenerako. Eta orain beste ehun metro, beste ehun lagunen babesa lortu nahi dute. Giza-katerako apuntatu ez direnek larunbat honetan ospatuko den II. Dantza Egunean informazio mahaia jarriko dute Gure Esku Dago lan taldekoek eta bertan apuntatu ahalko dira. "Larunbateko Dantza Eguna aprobetxatuz, kalean izango gara gu ere. Beraz, metroa edo kamisetaren bat erosi nahi baduzu, Kaxkoan izango gara! ", adierazi dute Gure Esku Dago bilgunetik. Gogoan izan, giza-katerako metroa 5 eurotan eskura daiteke. Kamisetak, 1o eurotan dituzte salgai.

Bideo grabaketak, erabakitze eskubidearen alde

Usurbilgo Gure Esku Dagok ekainaren 8an Durango eta Iruñea lotuko dituen giza-katea girotzeko abiatu berri duen ekimena dugu. "Minutuko lana" baino ez da antolatzaileen esanetan, eta animatzera deitzen dituzte usurbildarrak. Egin beharrekoa, oso erraza da; "Ni/gu ere han izango naiz/gara" esaldia esanez (usurbildarron euskalki politarekin) bideoz grabatu zeuen buruak", lan taldetik berri eman dutenez. Eta grabazioak, helbide honetara bidali: usurbilgureeskudago@gmail.com

Bideoak nahi duzuen moduan, lekuan, eta nahi duzuenarekin graba ditzakezue. "Koadrilan, gurasoekin, lehengusuak, aiton-amonak, ilobak, izeba-osabak,... pote bat hartuz, mendian, eskolan, kantu taldean, gaztetxean, dantzan, parkean, haurrekin, pelotan, futbolean, hondartzan, pino egiten... eta okurritzen zaizkizuen guztiak! ", diote Gure Esku Dago lan taldetik.

Informazio gehiago: gureeskudago.net


Presoen sakabanaketa salatzeko pilota partiduak bihar

Oñatiko Etxerat taldeak antolatu ditu. Bertsolariak ere egongo dira. Bukaeran, kalejiran joango dira Olakua auzora.

17:00etatik aurrera jokatuko dira pilota partiduak bihar Foruen plazako frontoian. Duela 25 urte hasi zen presoen sakabanaketaren aurka Oñatiko Etxeratek antolatu duen Pilotakadaz Pilotakada ekimenaren barruan izango dira. Bertsolariak ere egongo dira. Amaieran, kalejiran joango dira Olakua auzora. Egun lau oñatiar etxetik 640 kilometrotara, bataz beste, daude preso.


Ustez Zetas karteleko buruzagi dena atxilotu dute

Mexikoko Nuevo Laredo herrian atzeman dute Miguel Angel Treviño Morales, Mexikoko Gobernuko Segurtasun Kabineteko bozeramaileak jakinarazi duenez.

Eduardo Sanchez Segurtasun Kabineteko bozeramaileak jakinarazi duenez, "tiro bakar bat egin gabe" atxilotu dute. Treviño Moralesekin batera, bi pertsona hartu dituzte atxilo: Abdon Rodriguez Garcia eta Ernesto Reyes Garcia. Treviño Moralesekin autoan zihoazela atxilotu dituzte.

Bi milioi dolar eta zortzi arma atzeman dizkiete hirurei, Sanchezen arabera. Treviño Morales atxilotzeko zazpi agindu emanak zituzten azuitegiek; delinkuentzia antolatuan ibiltzea, homizidioak egitea, osasunaren aurkako delituak egitea, dirua zuritzea, torturak egitea eta armak izatea egozten diote.


‘Paranoid park’ filma proiektatuko du bihar Legazpi Zine Klubak

Emanaldia 22:15ean hasiko dute, Latxartegi aretoan. Gus Van Santek 2007an zuzendua, Estatu Batuetako nerabezaroaren erretratua eskaintzen du. Zine Klubetik azaldu dutenez, “nerabeen inguruan sortzen den eguneroko indarkeria erakusten du. Ez da nihilista, ez morala, ez apetatsua; Van Sant zuzendariaren zine interesgarrienak belaunaldi osoaren axolagabekeria eta noraeza erretratatzen eta erakusten du balio-judizioak eman gabe”.


Erbitiren Movistar Team, Vueltako talderik onena

Gorka Izagirre 29.a sailkatu zen eta Imanol Erbiti 92.a

Atzo despeditu zen Espainiako Vuelta. Hiriberriko Imanol Erbitiren Movistar Team taldearendako gazi-gozoa izan zen eguna. Gazia, Alejandro Valverdek Vuelta irabazteko aukera izan eta gero, Pirinioetako La Gallina mendateko txakalaldian lau minutu pasa utzi zituelako. Eta, gozoa, Jose Luis Arrieta uhartearrak zuzentzen duen Movistar Team Vueltako talderik onena izan zelako eta Valverdek erregulartasun maillot berdeari eutsi ziolako.

Simon Yates (GBR Mitchelton) britainiarrak irabazi du Vuelta, Enric Masi (Quick-Step9 1:46 eta Migel Angel Lopezi (Astana) 2:04 atera eta gero. Ziordian bizi den Gorka Izagirre (Bahrain) 29.a sailkatu zen, 1:14:48ra eta Imanol Erbiti 92.a, 3:10:45era, biek euren taldeburuendako lan itzela egin eta gero.


Kaudimen frogak, zorrotzagoak Espainiako entitateetan Europan baino

Frogak zorrotzagoak izan dira Espainian sektore osoa "aztertu" delako, entitateen % 95a, eta beste herrialdeetan, ordea, % 50a.

Miguel Martin Espainiako Bankuen Elkarteko presidenteak adierazi duenez, atzo argitaratu ziren Europako entitateei egindako kaudimen-frogen artean, "gardenenak eta zorrotzenak" Espainiako entitateei egindakoak izan dira.

Martinek azaldu duenez, zorrotzagoak izan dira Espainian sektore osoa "aztertu" delako, entitateen % 95a, eta beste herrialdeetan, ordea, % 50a. Horregatik frogetan kale egin dituzten entitateen artean bost espainiarrak dira.

Gardentasun gehiago egon da, Martinen arabera, frogetan zehaztasun gehiago eskatu direlako, "sustatzaileetan, enpresa txiko eta ertainetan eta kredituetan".

Martin pozik agertu da frogen emaitzak jakin ostean, "Espainiako banku guztiak onik atera direlako" eta "Europako banku hoberenen artean" daudela erakutsi dutelako.


Urra txapeldunorde harrijasotzaileen binakakoan

Urrezko Aizkolarien Banakako Txapelketaren finalarekin batera, Harrijasotzaileen Binakako Txapelketaren finala ere jokatu dute Azpeitiko Izarraitz pilotalekuan. Xabier Peña eta Imanol Albizu Goikoetxe bikotea izan da garaile, Imanol Illarramendi Kortaberri aiarraren eta Mikel Lopetegi Urra zarauztarraren aurka. Txapeldunek 94 altxaldi egin dituzte; zarauztarrak eta aiarrak, berriz, 92 altxaldi.


Dbus-eko autobusen erabilera handia San Tomas egunean


Nekane Txapartegi asteasuarraren aldeko elkarretaratzea

Espainiako Auzitegi Nazionalak deituta, Nekane Txapartegiren abokatuak bideokonferentzia bidez deklaratu du Bernatik (Suitza) gaur goizean. Arratsaldeko 19:30ean 'Utzi bakean Nekane. Utzi bakean Euskal Herria' lelopean, elkarretaratzea izango da Asteasuko plazan.


Martxoaren 2an zabalduko dute berriro Astolako igerilekua

Urtarrileko haizeteak Astolako igerilekuan eragin zituen kalteak konpontzen hilabete eman osatean, martxoaren 2an zabalduko dituztela aurreratu du Udalak.

Estalkia eta alboetako estalkia apurtu zituen urtarrilaren 23an izan zen haizeteak, eta lanek iraun duten artean itxita egon da Astolako igerilekua. Elorrioko Udalagaz lotutako akordioaren arabera, alboko herrian izan dute abonatuen ordezko zerbitzua.


Uribe Kosta eta Erandioko plazak ere presoen eskubideen alde bete dituzte

Larunbatean burututako Goazen Plazara! ekinaldiaren "arrakasta" azpimarratu du lehen balorazioan Herrira mugimenduak. Preso eta iheslarien aldeko eragileak azpimarratu duenez, ekimena "arnasaldia" izan da aurrera begira egin beharreko lanerako: "Oraindik bide luzea izan arren, iritsiko gara bi gobernuak (Espainiakoa eta Frantziakoa) mugitzera". 30.000 lagun inguru irten ziren Euskal Herriko plazetara presoen eskubideen alde, eta elkarretaratzeak ez ezik, askotariko jarduerak ere egin zituzten: mosaikoak, flashmob-ak, lipdub-ak, herri kirolak, herri lasterketak, erakusketak, bazkariak, zozketak… Uribe Kosta eta Erandiori dagokionez, Algortan, manifestazioaren ibilbidean espetxeak eta bertan diren gatibu getxoztarrak kokatuz 17 herrikidek pairatzen duten sakabanaketa irudikatu zuten, ondoren 457 gizon-emakumek lagunduta, guzti horiek eta tokiko bost iheslariak plazara sinbolikoki eramateko. Itzubaltzeta / Romon eta Sopelan, ehun bat lagunek parte hartu zuten toki bakoitzean antolatutako egun osoko jardueretan. Urdulizen, berriz, 15 lagun izan ziren. Bitartean, Erandion, 75 herritarrek egin zuten mosaikoa Irailaren 23a plazan. Eta Leioan, dozenaka lagun batu zen Bulebarrean arratsaldez. Horretaz gain, Plentzian (43 lagun), Gorlizen eta Armintzan ere izan ziren bateratzeak. Argazkian, eskualdean Algortakoa izan zen ekitaldirik jendetsuena / public domain Algortako Herrira.

Uribe Kosta eta Erandioko deialdietako batzuen bideo eta argazkiak:

Algortako ekitaldia irudietan

Erandion egindako mosaikoaren bideoa

Sopelan egindako jardueren bideoa (© Sopela.net)


Delorentos eta Los Campesinos!, Kutxa Kulturen

Muturbeltz, Patta eta Sendaezinak, Gora Gora Kids, Lolas Club, Correos, Giranice, Inra, Peachy Joke, Naica eta Anai-Arrebak izan dira bertan jotzeko aukeratu dituzten Gipuzkoako taldeak.

Jaialdiak

Delorentos eta Los Campesinos!, Kutxa Kulturen

Muturbeltz, Patta eta Sendaezinak, Gora Gora Kids, Lolas Club, Correos, Giranice, Inra, Peachy Joke, Naica eta Anai-Arrebak izan dira bertan jotzeko aukeratu dituzten Gipuzkoako taldeak.

Aukeratu dituzte jada Kutxa Kultur jaialdiko atsedenaldietan taularatuko diren Gipuzkoako hamar taldeak. Hauetaz gain, Delorentos eta Los Campesinos! taldeak ere Igeldon izango direla baieztatu dute antolatzaileek.

Jaialdiaren bigarren edizio honetan, Gipuzkoako hamar talde hauek arituko dira bertan: Muturbeltz, Patta eta Sendaezinak, Gora Gora Kids, Lolas Club, Correos, Giranice, Inra, Peachy Joke, Naica eta Anai-Arrebak.

Musika independentearen jaialdia irailaren 7an eta 8an izango da, eta, besteak beste, The Horrors, Maxïmo Park, The Raveonettes, Love of Lesbian, The Whip, Russian Red (Belle&Sebastian taldeko musikariekin) eta Anari bertaratuko dira kontzertua ematera.

Kutxa Kultur jaialdirako sarrerak Kutxa sarearen bidez eros daitezke jada. Eguneko sarrerak 40 euroan jarri dituzte salgai, eta jaialdi osorako bonuak, berriz, 74 euroan.

Irailak 7, ostirala:

RUSSIAN RED (+ BELLE&SEBASTIAN) (18:00)THE WHIP (19:40)THE RAVEONETTES (21:20)MAXÏMO PARK (23:10)

Irailak 8, larunbata:

ANARI (17:15)DELORENTOS (18:00)LOS CAMPESINOS (19:30)LOVE OF LESBIAN (21:20)THE HORRORS (23:10)


Kolokan daude Bergara eta Arrasateko Iguala osasun etxeak

Enplegua erregulatzeko espedientea ireki dietela salatu dute Igualako zortzi langileek.

Igualako medikuak Osakidetzaren sarean sartuko direla-eta, herri bietako osasun etxeak kolokan daude. Oraingoz, gaur, astelehena, zabalik daude bi osasun etxeak.

Medikuak haserre

Osasun etxeetako langileak haserre daude, Arrasate eta Bergarako Igualak itxi egin dezaketeelako. Erabaki honekin mutualistez gain, osasun etxeetako langileek -8 guztira- ere jasango lituzkete itxieraren ondorioak. Osakidetzara pasatzeko prozesuan, antzinatasuna galdu egingo dute Arrasate eta Bergarako langileek eta bitarteko mediku legez hasiko dira Arrasateko ospitalean eta Oñatiko eta Bergarako anbulatorioetan. Igualako langileek salatu egin dute jasoko duten kalte-ordaina legean jasotzen den gutxienekoa izango dela (mediku pribatuen kasuan 12 hilabete gehienez) eta, bitarteko mediku izanik, lan eskaintza publikoa irabazteko inolako aukera barik geratuko direla. Igualako langile taldeak salatu duenez, "Arrasateko zentroan ari diren erizainak eta administrariak Fagorreko katean sartzeko aukera izango dute, baina eurek ere, medikuek legez, antzinatasuna galduko dute". Igualako mediku Eugenio Iturriotzek Goienari azaldu dionez, "langileok ez daukagu ezer sinatuta Osakidetzarekin. Gu Liga de Asistencia delako horren langileak gara eta enplegua erregulatzeko espedientea irekitzeko prozesua hasi du gure enpresak. Eskatzen duguna da MCCk eta Lagun Arok parte hartu dezatela gure lanpostuen etorkizunean”. Joan zen eguaztenean Fagorreko Kontseilu Sozialari gutuna aurkeztu zioten Igualako langileek.

Kontseilu sozialaren eskaria

Igualako langileek diotenez, "gure enpresak ez die mutualistei gure egoeraren berri eman. Gure ustez, Kontseilu Sozialek zeresana dute honen guztiaren aurrean eta gure alde egiteko eskatu diegu". Gaur bertan, otsailaren 2an izandako batzar informatzailearen ondotik, Fagorreko kontseilu orokorrak batzarra izango du medikuen egoera konpondu dadin eskaria egiteko. Joseba Ugalde Kontseilu Sozialeko kideak Asteleheneko Goienkaria-ri azaldu dionez, "medikuak Kooperatiban integratzeko eskaria egingo dugu; aztertu dezatela horretarako modurik dagoen. Erizainaren eta administratzailearen kasuan, katera lanera badatoz ere, antzinatasuna ez dezatela galdu eskatuko dugu. Hala ere, hau ez da Fagorreko Kontseilu Sozialak bakarrik aztertu beharreko gaia; Lagun Arok eta Euskadiko Kutxak ere eztabaidatu beharko lukete".

Aurrekariak

Igualako langileek salatu dutenez, "ez digute laga Osakidetzan sartzeko negoziazioetan parte hartzen; ez dakigu nolako tratuak egin dituzten. Dakiguna da, 1988an Asistentzia Zentroa Osakidetzara pasatzean Lagun Arok eskatu zigula geunden egoeran lanean jarraitzea. Lan kontratuarekin jardun dugu beti. Liga de Asistencia y Educacion delakoa sortu zenean, Kooperatibaz kanpo hasi ginen, horrela eskatuta. Orain, gure egoerari irteera emateko, Bilboko abokatu talde bat kontratatu dute Osakidetzarekin negoziatzeko eta enplegua erregulatzeko espedientea irekiko digute".


Otsailaren 15eko Arrasateko baserritarren azokan, zuhaitz eskaintza zabala aukeran

Arrasateko Udalaren apustuen artean dago lehen sektorea bultzatzea, eta ahalegin horren barruan kokatzen da otsailaren 15eko baserritarren azokarekin batera Zuhaitz Feria antolatu izana. Euskal Herriko sei mintegitako landareak egongo dira, "ehunka" landare: "Kalitatez eskaintza zabala egongo da", dio Ingurumen teknikari Pello Garaik. Datorren zapatuan izango da, Arrasateko Seber Altube plazan, 09:00etatik 14:00etara.

Era berean, ohitura zaharra berreskuratu gura dute, izan ere, orain dela ez askora arte –"zazpi bat urte", Udalaren arabera– Zaldibarko pilotalekuan aukera egoten zen Euskal Herriko mintegietan hazitako landareak erosteko: "Neguan, martitzen eta eguenetan, mintegiak etortzen ziren eta han elkartzen ziren inguruko baserritarrak, hutsik egin gabe. Bizirik zegoen ohitura galdu da eta berreskuratzea gura dugu", adierazi du Ingurumen teknikari Pello Garaik.

"Kalitatezko eskaintza zabala"

Asmoa da gutxienez urtean behin Zuhaitz Feria antolatzea: "Neguko hilabeteetako baten, zuhaitzak landatzeko sasoia delako". Euskal Herriko sei mintegi etorriko dira, eta Garairen arabera, "kalitatezko eskaintza zabala" egongo da. "Ehunka" landare egongo direla aurreratu du; izan ere, gonbidatu dituzten mintegiak, Gipuzkoa eta Bizkaikoak guztiak, ekoizpen propioa dute eta sektorean izen handikoak dira: "Lurrari lotuta daude, ez dira kanpoko mintegi handien banatzaileak".

Egutegi bat zehaztu guran

Arrasate zuhaitzen salmentarako plaza izatea gustatu litzaioke Udalari: "Egun Markina, Tolosa eta Elgoibar dira erreferente; Arrasate hiru horiei gehitzea gustatuko litzaiguke". Arrasate zuhaitzak erosteko plaza moduan egonkortu dadin, Udalak egutegi bat finkatu gura du: "Arrasateko baserritarrekin bakarrik ezin dugu gauza handirik egin. Hala, zuhaitz azoken egutegi bat ezarri nahiko genuke eta urtero errepikatu". Ez dute datarik zehaztu baina asmoa da, esaterako, Arrasaten urtarrilean egitea, Bergaran otsailean egitea eta Oñatin martxoan egiten dena mantentzea. Zapatuan, hilak 15, egingo da azoka berezia, Seber Altube plazan (09:00-14:00).

Etorriko diren mintegiak

Etxebarria mintegiak: Fruta arbolak. Gatika (Bizkaia).

Urkizu mintegiak: Fruta arbolak, koniferoak eta basoko landare autoktonoa. Anoeta (Gipuzkoa).

Lurberri mintegiak: Basoko fruitu txikiak. Zarautz (Gipuzkoa).

Artadi mintegiak: Basoko landare autoktonoa. Igorre (Bizkaia).

Areitio mintegiak: Fruta arbolak, koniferoak, basoko landare autoktonoak eta lorategietakoak. Zaldibar (Bizkaia).

Belar mintegiak: Fruta arbolak, koniferoak, basoko landare autoktonoak eta lorategietakoak.


Juan Carlos I.a eta Sofia abuztua baino lehen izango dira forudun

Asturiasko printzesa ere foruduna izango da. Hala, Auzitegi Gorenak soilik epaitu ahal izango ditu.

PPren talde parlamentarioak bi zuzenketa erregistratu ditu gaur Kongresuan, Botere Judizialaren Lege Organikoaren erreforma partzial bat egitea aurreikusten duen lege-proiektuan sartzeko. Juan Carlos I.a eta Sofia forudunak izatea jasoko dute gaur egun bideratzen ari diren lege-proiektu horretan.

Alfonso Alonso PPren bozeramaileak azaldu duenez, zuzenketa horiekin foru berezia ezarriko diote Juan Carlos I.ari, abdikatuta ukiezintasuna galdu ostean, eta, ondorioz, hemendik aurrera Auzitegi Gorenean soilik epaitu ahal izango dute.

Sofia eta Asturiasko printzesa ere forudunak izango dira.


Binako berdinketa Mendizorrotzan

Alavesek eta Osasunak bina berdindu dute euskal play ligako partida

Alavesek eta Osasunak bina berdindu dute euskal play ligako partida.


‘Sortu dira besteak’ jaialdia, Zelai Arizti aretoan

ZUMARRAGA // Ostiralean, 19:00etan, Sortu dira besteak jaialdia egingo dute Zumarragako Zelai Arizti aretoan. Ekimen honen helburua euskal kantagile gazteak ezagutzera ematea da. Xendarineko Ahizpak, Errime, Seitan, Eneritz Furyak, Miken Uraken eta Hatxe kantagi-leek abestuko dute. Sarrerak 10 euro balio du (langabetuek, 5).


.EUS domeinua gori-gorian

Azken aldian .EUS-en orbitan ibili zaretenok ziurrenik jakingo duzue pasa den ostiralean 2017ko PuntuEUS Behatokiko emaitzak argitaratu genituela. Horrekin batera, Irontec enpresakoekin batera garatutako PuntuEUS Mapa egitasmo berria ere aurkeztu genuen.

Ezagutzen ez duzuenontzat (edo gehiago jakin nahi duzuenontzat) PuntuEUS Mapak munduko mapa batean bistaratzen ditu erregistratuta dauden .EUS domeinu-izenak. Mapa hori interaktiboa da eta fokua hurbilduta ikus ditzakegu domeinu-izen horiek gertuagotik, beste edozein mapa interaktiborekin egin bezala. Bistaratzen den mapak bero-orbanak erakusten ditu, hau da, mapako puntu jakin batean zenbat eta domeinu gehiago egon orduan eta tamaina eta kolore intentsoagoa izango du.

Mapan agertzen den punturen baten gainean sakatuta, aldiz, domeinu-izen horri buruzko informazio gehiago ikusteko aukera dago. Agertzen den informazioaren artean PuntuEUS Behatokirako erabiltzen dugun informazioa ikus daiteke, esate baterako, udalerria, lurraldea, domeinu-izenaren titularraren erakunde mota, etab.

Dena den, esan daiteke PuntuEUS Mapa PuntuEUS Behatokiaren osagarri bat dela, arlo teknikoan gehiago zentratzen dena hizkuntz-datuetan baino. Adibidez, domeinuaren DNS ezarpenak, zerbitzariaren Sistema Eragilea edota webgunean erabiltzen den SSL ziurtagiriaren ezaugarriak ikusteko aukera dago, domeinu horien rankinga ikustearekin batera.

Aipaturikoaz gain, mapako informazioaren inguruko bilaketak egiteko aukera dago, eta bildutako informazioa grafikoki ikus daiteke grafika bakoitzaren azalpenarekin batera. Ondorengo irudian, adibidez, .EUS domeinu-izenentzat jaulkitako SSL ziurtagirien kalitatearen banaketa ikus daiteke.

PuntuEUS Mapan periodikoki eguneratzen dira datuak, datu zaharren historiko bat gordeaz. Horri esker .EUS domeinuen “argazkiak” edukiko ditugu eta hemendik urte batzuetara izango dugun egoera oraingoarekin konparatu ahal izango dugu, edukitako garapena baloratu ahal izateko, bai .EUS mailan bai domeinuz domeinu.

Oraindik nirekin jarraitzen baduzu, zorionak, hoberena amaierarako utzi dut eta. PuntuEUS Mapa borobiltzeko, webgunean .EUS domeinuaren eboluzio historikoa ikusteko aukera dago, domeinuak orain arte izandako bilakaerarekin. Beheko irudiak ez ditu gure historiaren lau urteak islatzen, hasiera bakarrik. Istorioak nola jarraitzen duen jakin nahi baduzu, badakizu, mapa.domeinuak.eus

via GIPHY


Urdaibaiko 25 ibilbide batzen dituen liburua kaleratu du Jaurlaritzak

Urdaibain egiteko 25 ibilbide batu ditu Eusko Jaurlaritzako Ingurumen sailak Urdaibaiko Patronatuan gaur aurkeztu duten Urdaibai ibilbide-gida liburuan. Ingurumen sailburuorde Arantza Leturiondok egin du aurkezpena, liburuaren egile diren Xarles Cepedarekin eta Ricardo Hernandezekin batera. Liburua Udaibain ibilbideen sare antolatua osotzeko ezinbesteko tresa dela esan du Hernandezek.

25 ibilbide horiek eskualde osoan zehar espreski aukeratutakoak dira. Edonork egiteko modukoak direla esan dute gaurko aurkezpenean, eta jendea erakartzea du helburu. “Zenbait ibilbide oso ezagunak dira; baina gehienak jendearentzat ezezagunak dira”, Cepedak azaldu duenez. Horregatik, lana kaleratu ostean, bideak egoki seinalatzea beharrezkoa dela esan dute egileek.

Ibilbide guztiek lau ezaugarri dituzte oinarri: paisaia, natura, kultura eta irisgarritasuna. “Urdaibaira jende asko etortzen da ibilbideak egitera”, eta ibilbide gidak jende gehiago ekarriko duela uste dute.

Mila gida kaleratu ditu Jaurlaritzako ingurumen sailak, eta udaletan, turismo bulegoetan, ikastetxe publikoetan zein liburutegietan banatu dituzte, beste leku batzuen artean. Gainera, liburu dendetan be salgai ipiniko dituzte, prezio merkean. Era berean, ibilbideen bertsio digitala be eskuratu ahal izango da www.euskadi.net webgunean.


Zubietako erraustegiaren kutsagaiak, Gipuzkoako Batzar Nagusietan hizpide gaur

Gipuzkoako Batzar Nagusiek asteazken honetan egingo duten osoko bilkurako aztergaietako bat izango dute, Zubietako erraustegiaren kutsagaiena. EHBilduk Ahaldun Nagusi Markel Olano interpelatuko du gai honen inguruan.

Klima aldaketa eta erraustegia egunotan hizpide dituzten gaiak dira Gipuzkoako Batzar Nagusietan. Urriaren 4an Elkarrekin Podemos taldeak klima aldaketaren aurkako borrokan Gipuzkoaren zeregina aztertu eta hausnartuko duen ponentzia bat sortzeko eskaera aurkeztu zuen. Asteazken honetarako (urriak 9) deitua duten osoko bilkuran bestalde, EHBilduk Foru Aldundiko Ahaldun Nagusi Markel Olanori zuzenduriko interpelazioa iragarri du. Interpelazioaren gaia; Zubietako erraustegiak sortuko dituen errautsak izango dira.

"Larrialdi klimatikoa" izendatzeko eskaera baztertua

Duela aste gutxi, irailaren 18an Gipuzkoako Batzar Nagusietako osoko bilkuran, "Klima Larrialdiari behar besteko arreta ipini eta dagozkion neurriak" hartzea eskatzeko ebazpen-proposamena aurkeztu zuen EHBilduk. Klima Larrialdi egoera deklaratzea eskatzen zioten Batzar Nagusiei; karbonogabetze prozesua 2040. urtera aurreratzeko politikak abiatzea; eremu honetan politika eraginkorrak garatzera konprometitzea; irailaren 27ko mundu mailako klimaren aldeko grebarekin bat egitea; edota besteak beste, "Berotegi Efektuzko Gasen gehiegizko isuria egiten duten jarduera edo azpiegiturarik atzeman ezkero, jarduera edo azpiegitura horiek birplanteatzeko konpromisoa hartzeko". Tartean noski, Zubietako erraustegia birplanteatzea galdegin zuten. EHBilduk Elkarrekin Podemosekin adosturikoa zen proposamena hau ez zen onartua izan eta "larrialdi klimatikoa" izendatzea alboratu zuten Foru Aldundian agintean diren EAJ-k eta PSOE-k.

GIPUZKOAKO BATZAR NAGUSIETAKO DATOZEN BILKURAK

Urriak 9, asteazkena

9:30 Osoko bilkura:

-4. gaia: "Interpelazioa, diputatu nagusiari zuzendua, Zubietako erraustegiak sortuko dituen errautsei buruz, EH Bildu batzarkide-taldeko Juan Karlos Izagirre jaunak aurkeztua".

Oharra: saioa streaming bidez zuzenean jarraitzeko aukera izango da Gipuzkoako Batzar Nagusietako web orrialdearen bidez. Helbide honetatik: http://w390w.gipuzkoa.net/WAS/CORP/DJGPortalWEB/streaming.jsp

Informazio gehiago hemen: Gipuzkoako Batzar Nagusiak


Herriko indabak dastatzeko aukera aprobetxatuz

Hileko lehen zapatuko azoka berezia hartu du Gernika-Lumoko Merkatu plazak zapatuan. Oraingoan, herriko indaba eta Errioxako ardoa izan dira nagusi azokan; hala, zapatuan plazara bertaratu zirenekhorielk dastatzeko aukera aprobetxatu zuten. Horrez gain, eskualdeko baserritarren fruta eta barazkiak erosi ahal izan zituzten azokan bertan. Gainera, artisauen produktuak be izan ziren salgai bertan. Bestalde, pate, eztia edo gazta mota desberdinak be izan zituzten aukeran.


Euskadiko txapeldun, aurreneko aldiz

Zumaia Salegi jatetxeak historia egiten segitzen du, eta gaur, Euskadiko txapelketa irabazi du aurreneko aldiz. Lekeition izan da, eta aise menderatu ditu beste hiru traineruak: San Juan, Hibaika eta Orio. Zumaiarren denbora 11.02 izan da. San Juanek 13 segundo gehiago behar izan ditu; Hibaikak 18 gehiago, eta Oriok 37. Lehen pala kolpetik hartu dute burua zumaiarrek, eta aldeak handituz joan da amaiera arte. Igandean ongi-etorria egingo zaie Getariako estropadaren ondoren, 13:00ak aldera.

Informazio gehiago: arraun elkartearen bloga


Taloak egiteko karpa, bihar

San Joan Konpartsak taloak egiteko karpa jarriko du bihar, goizeko 11:00etatik aurrera, Plaza Berrin.


Lepo heldu da Pasaiara asteburuko kultur agenda

Antzerkia gustuko dutenek, asteburu honetan eskaintza zinez erakargarria dute Pasaian. Asteburu bakarrean hiru antzezlan ikusteko aukera izango dute. Bihar (hilak 15), Aniztasun Astearen ospakizunen barruan, Orratx antzerki taldeak Ez hemengo, ez hango antzezlana taularatuko du Donibaneko Juanba Berasategi auditorioan. 20:00etan da emanaldia, eta sarrera debaldekoa.

Igandean, toki berean, 19:00etan, Vaiven konpainiaren Sherezade eta tipularen azala ikusteko aukera egongo da. 19:00etan hasiko da emanaldia, eta sarrerak han bertan eros daitezke. Obra hasi baino ordubete lehenago zabalduko dute leihatila. Sarrerak 5 euro balio du.

San Pedron ere bada emanaldirik. Igandean izango da, 19:00etan, Ertin. Zurriola Antzerki Eskolakoek Tirrika Tarraka aurkeztuko dute. Sarrera doan da, aretoa bete artean.

Festak badiaren bi aldeetara

Laster heldu dira festak Donibane eta San Pedrora, eta bi barrutietan atarikoetan erabat murgilduta dabiltza jada.

San Pedron, larunbatean, Proisa Eguna ospatuko dute arratsaldez. Azoka izango da lehenik, eta ondoren, 18:00etatik aurrera, rock kontzertuak, Arrotzak, Txost!, eta Tenpera taldeekin. Festari bukaera DJ Orlock Kondearen erritmo dantzagarriek emango diote.

Baina San Pedron soilik ez. Donibanen era bada festa larunbatean, Bixi- Bixik antolatutako Euskal Herria Portugal Egunean. Dianarekin hasi eta Dj Bullekin bukatuko da festa, eta tartean beste hamaika ekitaldi. Ikus hemen egitaraua.

Trintxerpen, bestalde, motozale giroa espero dute, Whels&Waves jaialdiaren barruan Zirizan atondu duten ArtRide erakusketak erakarrita.

Eta kultur agenda biribiltzako, hamaika kirol ekitaldi: besteak beste, traineruen aurkezpenak – San Pedron larunbatean (12:30) eta San Juanen igandean, Femegu estropadaren ondoren (12:30); eta Mendi bizikletako Gipuzkoako Txapelketa San Pedron igandean, Platako Farolara bidean (11:30).


Bi gizonezko hil dira suteetan, Karrantzan eta Donostian

Karrantzan baserri batek hartu du su, eta 81 urteko gizon bat zendu da, elbarritua. Donostian Prim kaleko etxebizitza batean izan da sutea, eta 38 urteko gizonezkoa da hil dena, keak itota.

Bart gauerdian, hamabi eta erdiak aldera, sua piztu da Karrantzako (Bizkaia) baserri batean. Ertzaintzaren arabera, logela batean hasi da sutea, eta han zegoen pertsona, 81 urteko gizonezko elbarritu bat, hil egin da. Une horretan baserrian bera bakarrik zegoen. Lehen arabera, logelako lanpara bateko zirkuitu laburrak eragin du sutea.

Handik ordu batzuetara, goizeko zazpiak baino zerbait lehenago, Donostiako Prim kaleko etxebizitza batean piztu da sua; zehazki, 13. atariko 3. pisuan. Suhiltzaileetako iturriek azaldu dutenez, zazpiak pasatxo zirela hotsegin diete Prim kaleko balkoi batean emakumezko bat laguntza eske zegoela eta kea ateratzen zela esanez. Hara joan, eta sutan zegoen etxebizitzara sartu direnean, gizonezko baten gorpua aurkitu dute hilotz. 38 urteko gizonezko bat zen, balkoitik laguntza esker aritu den 77 urteko emakumearen semea.

Lehen hipotesien arabera, zigarro hondakinen bat erorita gizonezkoaren oheko koltxoiak hartu du su, eta segituan zabaldu da. Kearekin itota hil bide da.


Arizmendienea kultur ondasun kualifikatu izatea eskatu du Udalbatzak

Puntu guztiak aho batez onartu zituzten.

Arin joan zen martxoko plenoa. Atzo arratsaldean bildu zen Oiartzungo Udalbatza, hamar puntu aztertzeko. Tartean zen EH Bilduk aurkeztutako mozio bat, terrorismo delitua leporatzen dieten Altsasuko gazteei buruzkoa.

Nafarroako herriko alkateak Oiartzungo alkateari idatziz eskatu zion Altsasuko Udalak onartutako eskaerekin bat egin zezan. Horrela, gertaera horri dagozkion izapideak Iruñeko epaitegian egitea eskatzen dute, eskumena tokian tokiko epaitegiei dagokielakoan, eta ez Espainiako Auzitegi Nazionalari.

Nafarroako Parlamentuak baita beste hainbat erakundek ere eskaera bera egina dute. Horrez gain, elkartasuna adierazi die Oiartzungo Udalak, aho batez onartuta.

Hurrengo puntua mahaiaren gainean geratu zen. Arditurriko bidegorria finantzatzeko udalak eta aldundiak sinatu beharreko akordioari dagokiona zen. Alkateak azaldu zuenez, xehetasun batzuk falta dira, eta nahiago dute horiek lotu arte itxoitea.

Arizmendienea

Arizmendienea, Aialde kalean dagoen XVIII. mendean eraikitako etxea, kultur ondasun kualifikatu bezala izendatzeko eskaera egitea onartu zuen udalak. Herri erakundeei dagokie kultura ondasunak ezagutarazteko. Momentu honetan monumentu multzo izendatzeko ondasun higiezin bezala izendatuta dago. Etxea beraren balioaz gain, lorategiarena ere balioan jarri dute.

1999an Arizmendi familiarekin sinatutako hitzarmenari esker, udalarena da etxea orain dela lau urtetik. Kultura ondasun bezala kualifikatzea onartu zuten plenoan ziren zinegotzi guztiek.

Hondakinak eta zarata

Ingurumenari dagozkien bi puntu ere izan zituzten aztergai. Alde batetik, Gipuzkoako Hondakin Kudeaketaren iazko aurrekontua auzitara eramatea bertan behera uztea onartu zuten.

Eneritz Arbelaitz Ingurumen zinegotziak azaldu zuenez, aurtengo aurrekontua ere auzitara eramango dute, eta argudioak berberak izanik, aukera handiagoa dute aurtengoa osatzeko.

Beste puntua zarata maparen hasierako onarpena ematea izan zen. 10.000 biztanletik gorako udalerriek nahi eta nahi ez osatu behar dute. Bi puntuak ere aho batez onartu zituzten.

Gainontzeko gaiei dagokienez, Haurtzaro Ikastolak laborategia eta teknologia tokiz aldatu nahi ditu, eta obrak sortutako likidazioari hobariak jartzea aztertu zuten. Onura publikoko erakundea da ikastola, eta hobaria %95ekoa izatea onartu zuten.


Badator microFLL Mondragon-Innobasque-ren lehen edizioa

Urtarrilaren 19an izango da microFLL Mondragon-Innobasque-ren lehen edizioa, Mondragon Unibertsitateko Goi Eskola Politeknikoaren Iturripeko Campusean. Taldekako ikasketa esperientzia izango da, ikasleak ikerketa eta zientziaren arloan murgiltzera animatuko dituena.

Hogei taldek hartuko dute parte, Araba, Bizkaia eta Gipuzkoako ikastetxe ezberdinetatik eta kontuan izanik gehienez 16 pertsonetako taldeak osatu daitezkeela torneoaren egunean, 320 ikasle inguru batzea aurreikusten du antolakuntzak. Talde parte-hartzaileek urtebetez espazioan nola bizi daitekeen erakutsiko dute, kolonizazio hau arrakastaz aurrera eraman ahal izateko soluzio berritzaileak emanez. Bestalde, robotaren jokoak bertaratutakoak dibertituko dira jenio txikien asmakizunekin.


IBAIZABAL: Iparraldeko berriak

Larunbatean Maulen egingo duten manifestazioa, Bihotzeko Ostatuak, Le Journal du Pays Basqueko egoera ekonomikoa, eta Neguko elurguneak izan dira Pantzo Irigaraik komentatu dituen gaiak.

DESKARGATU HEMEN


[ZUZENEKO KONTAKETA] Datozen 4 urteetarako alkate eta zinegotzien kargu hartzeak

Maitzaren 27ko udal hauteskundeen ondotik, gaur eratuko dira Aiaraldeko 9 udal berriak. Hala, alkate eta zinegotziek euren karguak hartuko dituzte. Honakoak dira ekitaldien ordutegiak: Okondon 9:30ean, Arakaldon 10:00etan; Amurrion eta Arrankudiaga-Zollon 11:00etan; Luadion, Aiaran, Artziniegan eta Orozkon 12:00etan; eta Urduñan 12:30ean.


San Lorentzo festetarako txartelak erosteko azken egunak

Ikaztegietako San Lorentzo jaiak ate joka datoz, eta ia prest du guztia Festa Batzordeak. Aste egunez ospatuko dituzten jaietan, ohiko moduan, izango da non aukeratua. Abuztuaren 9an, asteartean, umeen bazkaria izango da, eta doan izango den arren beharrezkoa izango da abuztuaren 1a baino lehen Ostatu tabernatik txartela hartzea.

ABUZTUAK 1A BAINO LEHEN

Herri afaria, San Lorentzo egunez egingo dute, hau da, asteazkenean. 23 euroko menua prestatu dute, eta txartelak erosteko azken eguna abuztuaren 1a izango da, Ostatu tabernan. Behin epea pasa eta gero erosten duenak, Festa Batzordeak jakinarazi duenez, 3 euro gehiago ordaindu beharko ditu. Gainera, alergiarik edo izanez gero, txartelak erosterako orduan jakinaraztea nahi du izen-abizenak zehaztuz, jaki bereziak eskatu ahal izateko. Kuadrilla egunean, berriz, ez da paella erraldoirik egingo eta kuadrilla bakoitzak berea egin beharko du.


Beste bat 80 metrotik gora bizitzen

Manuel Quijera xabalina jaurtitzaileak 81,31 metroko marka egin du, euskal atleta batek inoiz lorturiko onena. Sasoiko helburuak aldatu zaizkio kolpetik, eta Munduko Txapelketan aritzea du begiz joa orain.


AEBek eta Mexikok NAFTA berritzeko urratsa egin dute, gai giltzarri batzuk adostuta

AEBetako presidenteak zalantzan jarri du Kanadaren parte hartzea, agerraldi nahasian. Mexikok Kanada ere hartuko duen hiru aldeko akordioa nahi du


Sexu erasoei erantzutera deitu dute, Lezon saihestutakoa gogoan hartuta

Adingabe bati eraso diote, eta herritarrek esku hartu dute. Bost salaketa jarri dituzte asteburuan

Emakumeen aurkako bost eraso salatu dituzte asteburuan. Oiartzualdean (Gipuzkoa) gertatu dira horietako hiru. Errenterian, madalenetan, bi emakumeri eraso egin diete bikotekideek edo bikotekide ohiek. Lezon, berriz, adingabe batek salatu du goizaldean eraso egin diola gizon batek. Herritarrek aurre egin diote, eta mugimendu feministak goratu egin du jarrera hori. Barakaldon eta Getxon (Bizkaia) ere salatu dituzte emakumeen kontrako erasoak.

Herenegun jaso zuten salaketa Errenteriako polizia etxean: adingabe batek jakinarazi zuen goizaldera eraso egin ziola gizon batek Lezon, eta bizilagunek esku hartu zutenean ihes egin zuela. Beste bi eraso gertatu dira madalenetan azken egunetan. Kalean eraso diete bi andreri. Ertzaintzako iturriek BERRIAri azaldu diote bi kasuak genero indarkeriatzat hartu dituztela; batean, emakumeak salatu du bikotekideak eraso ziola, eta atxilotu egin dute gizona; beste erasoan, emakumearen bikotekide ohia identifikatu dute.

Erasoen berri jakinda, protokoloa martxan jarri dute Errenteriako festetan. Atzo eguerdian agerraldia egin zuten, eta iluntzean, manifestazioa. Emakumeen aurkako erasoei «kolektiboki eta tinko» erantzutearen beharra nabarmendu zuten. «Kalea gurea da. Gure auzo eta herrietan libre ibili nahi dugu». Bide horretan, txalotu egin zuten Lezon herritarrek izandako jokabidea, eta sexu erasoen aurrean erantzuera deitu zuten: «Denon ardura eta parte hartze kolektiboa behar dugu emakumeok». Errenterian atzo iluntzean egin zuten protesta, eta Lezon bihar egingo dute: elkarretaratzea egingo dute Gurutze Santuaren plazan iluntzean, 19:30ean.

Herritarren «inplikazioa»

Eraso gehiago ere izan dira asteburuan, eta herritarren erantzuna ere bai. Barakaldon (Bizkaia), herritar baten abisuari esker gizon bat atxilotu dute sexu eraso baten harira. Larunbat gauean gertatu zen, 23:45 aldera. Herritar batek udaltzaingoari abisu eman zion, emakume baten oihuak entzuten zirela ibilgailu batean. Poliziak joan ziren, eta entzun zituzten oihuak haiek ere. Barrura sartu ziren, eta emakume bat eta gizon bat aurkitu zituzten; andreak azaldu zien eraso egin ziola gizonak. Atxilotu egin zuten. 47 urte ditu. Atzo eguerdian protesta egin zuten Barakaldon, udalak deituta. Amaia del Campo alkateak nabarmendu du garrantzitsua dela «herritarren inplikazioa», horri eskerrak atxilotu dutelako gizona. Horrelako erasoak «guztion arazoa» direla adierazi du alkateak.

Ertzaintzak beste salaketa bat jaso zuen atzo Getxon. Herenegun paella lehiaketa izan zuten Aixerrota inguruan. Emakume batek salatu du gauean eraso egin ziotela hainbat gizonek. Zer gertatu zen ikertzen ari da Ertzaintza.


500 euro banatuko ditu Txandak hila bukatu bitarte

Bost euroko 100 erosketa bale zozketatuko ditu edozein saltokitan egiten den hurrengo erosketan trukatzeko erosketa baleetan

Txanda elkarteak 500 euro zozkatuko ditu urrian bere bezeroen artean. Bost euroko 100 erosketa bale zozketatuko ditu edozein saltokitan egiten den hurrengo erosketan trukatzeko erosketa baleetan.Sari horiek erosketak Txanda txartelarekin egiten dituztenen artean banatuko dituzte, zoketarik gabe. Bezeroak saria edozein dendatan trukatu ahal izango du, balearen balio berbera edo handiagoa duen erosketa egiten duenean.

Saritua suertatzen den bezeroari, erosketaren bi tiket emango zaizkio. Horietako bat beste erosketa baten truke erabili ahal izango du, eta bestea dendariarendako izango da. Urriaren 31ra arte iraungo du kanpaina honek.


794 koronabirus kasu baieztatu dituzte, atzo baino 130 gehiago

Azken orduetan 4 pertsona hil dira, eta 3 sendatu Nafarroan.

Espainiako Gobernuak beste hamabost egunez luzatuko du alarma egoera.

Larunbateko azken datuen arabera 794 koronabirus kasu zenbatu dira Nafarroan, aurreko egunean baino 130 gehiago. Epidemia hasi zenetik 14 pertsona hil dira; horietatik lau, azken orduetan. Bestalde, gaitza zuten 4 pertsona sendatu egin dira, horietako 3 azken egunean.

COVID-19 gaitzaren 794 kasu positiboetatik, 288 ospitaleratu behar izan dira edo ospitalean daude oraindik, eta horietatik 30 ZIUn sartu dituzte. Nabarmentzekoa da Lehen Mailako Arretako profesionalak etxean dauden beste 492 pertsonaren segimendua egiten ari direla.

Detekzio goiztiarra profesionalengan, kutsatzea saihesteko

Nafarroako osasun-sistemako profesionalen artean 138ra iritsi da positibo-kopurua. Kolektibo horren barnean detekzio goiztiarra egitea funtsezkoa izaten ari da balizko kutsatzeak saihesteko eta, era berean, bakartze-denbora ahalik eta laburrena izateko proben emaitza negatiboa denean.

Aipatutako kopuruaren barnean osasungintzaren arlo guztietan atzemandako positiboak daude (medikuak, erizainak, administrazioko langileak, mantenukoak…). Azpimarratu beharra dago nafar osasun-sisteman, gutxi gorabehera, 15.000 profesionalek lan egiten dutela, zentro publikoak eta pribatuak kontuan harturik. Beraz, kutsatutakoen ehunekoa profesional guztien %0,9 da.

#KoronabirusaNafarroa@salud_na -k, Refenan, #COVID-19 probak egiten dizkie osasun, gizarte laguntza, segurtasun eta larrialdi-arloko langile guztiei, #Covid19 -rekin bateragarriak diren sintomak badituzte pic.twitter.com/2KHwlNpRmy — Salud - Osasuna (@salud_na) March 21, 2020